**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιουνίου 2020, ημέρα Τρίτη και ώρα 18.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Κυριάκος Πιερρακάκης, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, ο Υφυπουργός Ψηφιακής Διακυβέρνησης, Γρηγόριος Ζαριφόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Μπίζιου Στεργιανή, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Κασιμάτη Νίνα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Κωνσταντόπουλος Δημήτριος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυσης της ψηφιακής διακυβέρνησης και άλλες διατάξεις».

Ο προγραμματισμός των εργασιών της Επιτροπής μας, επειδή ακριβώς αύριο θα έχουμε τη συζήτηση του νομοσχεδίου του Υπουργείου Προστασίας του Πολίτη για τις «Δημόσιες Συναθροίσεις», η 2η ΄ Συνεδρίαση με την ακρόαση των φορέων για το νομοσχέδιο που σήμερα συζητούμε επί της αρχής να γίνει την Τρίτη στις 7 Ιουλίου στη 13:00 η ώρα, την Τρίτη στις 17:00 να έχουμε τη συζήτηση επί των άρθρων και η β΄ ανάγνωση του νομοσχεδίου να γίνει στην Επιτροπή την Πέμπτη 9 Ιουλίου στις 11 το πρωί.

Θα παρακαλούσα, αφού έχουμε άνεση χρόνου, γιατί η συνεδρίαση η επόμενη είναι την άλλη εβδομάδα με τους φορείς, μέχρι το πέρας της Συνεδρίασης να έχουμε τις προτάσεις των φορέων από τους Εισηγητές των Κομμάτων.

Εισερχόμαστε στις τοποθετήσεις επί της αρχής των Εισηγητών και των Ειδικών Αγορητών.

Τον λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Κυρίες και κύριοι συνάδελφοι, αν πριν από μερικούς μήνες κάποιος ισχυριζόταν ότι θα μπορούσε η Ελλάδα να λειτουργήσει τόσο καλά από το σπίτι, πολλοί θα τον κοίταζαν περίεργα. Ωστόσο, το έργο του Υπουργείου Ψηφιακής Διακυβέρνησης, ιδιαίτερα δε, κατά την διαχείριση της πρόσφατης υγειονομικής κρίσης είναι καίριας σημασίας, καθώς συνέβαλε καθοριστικά στον ψηφιακό εκσυγχρονισμό της ελληνικής κοινωνίας και στην προσαρμογή της στην ψηφιακή εποχή.

Το έργο αυτό, βέβαια, δεν προέκυψε τυχαία, αλλά είναι αποτέλεσμα σκληρής δουλειάς και ασφαλώς ικανότητας.

Θέλω ειλικρινά να συγχαρώ το Υπουργείο Ψηφιακής Διακυβέρνησης, τον Υπουργό, τον Υφυπουργό, όλα τα στελέχη, για την πράγματι σπουδαία δουλειά κάτω από πολύ δύσκολες συνθήκες και το σπουδαίο έργο που επιτέλεσαν κατά τη διάρκεια αυτής της πανδημίας που ανέδειξε βεβαίως αδυναμίες, ελλείψεις και εκκρεμότητες, όμως τα αντανακλαστικά υπήρξαν πολύ γρήγορα, πολύ ουσιαστικά και αποτελεσματικά.

Ο ψηφιακός μετασχηματισμός της λειτουργίας του κράτους, αποτελεί την αναγκαία συνθήκη για την εξάλειψη φαινομένων γραφειοκρατίας, την προσέλκυση ξένων και εγχώριων επενδύσεων και την επιτάχυνση της αναπτυξιακής και οικονομικής προόδου της χώρας.

Με το προτεινόμενο σχέδιο νόμου ενισχύεται η ψηφιακή μεταρρύθμιση, ρυθμίζονται ζητήματα εσωτερικής οργάνωσης του Υπουργείου Ψηφιακής Διακυβέρνησης και περιέχονται διατάξεις που προωθούν την ανάπτυξη των οπτικοακουστικών παραγωγών στην Ελλάδα.

Ειδικότερα, τροποποιούνται επιμέρους διατάξεις του νόμου 4487 του ΄17 και εδώ θέλω να κάνω μία αναφορά, ότι πολλές από τις διατάξεις τις σημερινές έρχονται να συμπληρώσουν ένα καλό νομοσχέδιο που η προηγούμενη Κυβέρνηση είχε νομοθετήσει.

Στα χρόνια, όμως, που πέρασαν ανεδείχθησαν αδυναμίες, κενά. Διορθώσεις επιβάλλονται, όλα εξελίσσονται και η τελευταία δοκιμασία της πανδημίας ανέδειξε και ανάγκες που ερχόμαστε μέσα και από αυτό το νομοσχέδιο να καλύψουμε, για να πολλαπλασιάσουμε αποτελέσματα που αφορούν σε ολόκληρη την κοινωνία και στον δημόσιο τομέα.

Τροποποιούμε, λοιπόν, διατάξεις του νόμου 4417 / 87 που αφορούν στο καθεστώς ενίσχυσης της παραγωγής οπτικοακουστικών έργων στην Ελλάδα. Στόχος μας είναι να δημιουργήσουμε ένα φιλικό επενδυτικό περιβάλλον ώστε να έρθουν στη χώρα μας περισσότερες παραγωγές οπτικοακουστικών έργων. Η ενίσχυση του κλάδου αυτού σήμερα, σε μια ιδιαίτερα κρίσιμη περίοδο, αναδεικνύει την χώρα σε ένα ανταγωνιστικό διεθνές περιβάλλον. Συγχρόνως συμβάλλει στην εθνική οικονομική ανάπτυξη, δημιουργεί περισσότερες θέσεις εργασίας με αποτελεσματικά πολλαπλασιαστικά οφέλη για την ελληνική κοινωνία και τους πολίτες.

Έτσι, με τις προτεινόμενες διατάξεις εισάγουμε χαμηλότερα όρια των ελάχιστων επιλέξιμων δαπανών για τις τηλεοπτικές ή μίνι τηλεοπτικές σειρές με περιεχόμενο τη μυθοπλασία, ντοκιμαντέρ ή κινούμενα σχέδια, για τα τμήματα ταινιών και για τα ψηφιακά παιχνίδια. Στηρίζουμε ιδιαίτερα τις παραγωγές ταινιών μικρού μήκους, ορίζοντας το σύνολο των επιλέξιμων δαπανών, που υλοποιούνται στην ελληνική επικράτεια, να ανέρχεται τουλάχιστον στο χαμηλό ποσό των 60 χιλιάδων ευρώ, καθώς και τις παραγωγές των καθημερινών τηλεοπτικών σειρών, τουλάχιστον 100 επεισοδίων, ορίζοντας το σύνολο των επιλέξιμων δαπανών να ανέρχεται, το λιγότερο, στις 15.000 ευρώ ανά παραγόμενο επεισόδιο. Εντάσσουμε στους δικαιούχους ενίσχυσης τις επιχειρήσεις, που υλοποιούν επενδυτικά σχέδια οπτικοακουστικών έργων, μετά από πρωτοβουλία της ΕΡΤ Α.Ε..

Αυξάνουμε από 25% σε 35% το ποσοστό επί του συνολικού επιλέξιμου κόστους αμοιβής, για τα δικαιώματα σεναρίου και μουσικής, καθώς επίσης και την αμοιβή του σκηνοθέτη, του σεναριογράφου, των δύο πρωταγωνιστών ηθοποιών και του παραγωγού, για όλες τις ιδιότητες που κατέχει στην παραγωγή του έργου. Αυξάνουμε, επίσης, το ποσοστό ενίσχυσης των παραγωγών οπτικοακουστικών έργων από 35% σε 40% επί της αξίας των συνολικών επιλέξιμων δαπανών και το συνολικό όριο ενίσχυσης, σε περίπτωση παραγωγής δύσκολου οπτικοακουστικού έργου, για το οποίο προβλέπεται και άλλη κρατική ενίσχυση, θα υπολογίζεται στο 80%, από 70% που είναι σήμερα, του συνολικού κόστους παραγωγής.

Επιταχύνουμε τη διαδικασία υποβολής και αξιολόγησης των αιτήσεων υπαγωγής στο καθεστώς ενίσχυσης, μέσω της σύντμησης των προθεσμιών, των απλουστεύσεων στα προαπαιτούμενα και απαιτούμενα δικαιολογητικά και της απλοποίησης της διοικητικής διαδικασίας. Επιταχύνουμε, επίσης, την διαδικασία ελέγχου των υπαχθέντων επενδυτικών σχεδίων οπτικοακουστικών έργων και προβλέπουμε, για πρώτη φορά, τη δυνατότητα έκδοσης προσωρινής βεβαίωσης, η οποία θα πιστοποιεί ότι οι εργασίες που έχει υλοποιήσει ο φορέας του επενδυτικού σχεδίου είναι σύμφωνες με όσα προβλέπονται στην απόφαση υπαγωγής. Με την έκδοση της προσωρινής βεβαίωσης, ο κάθε φορέας, θα διευκολύνεται στη λειτουργία, αλλά και στις συναλλαγές του. Οι αποφάσεις ενίσχυσης των επενδυτικών σχεδίων οπτικοακουστικών έργων θα δημοσιεύονται μόνον στον ιστότοπο «Διαύγεια», ενώ καταργείται η υποχρέωση δημοσίευσης των περιλήψεων των σχετικών αποφάσεων στην Εφημερίδα της Κυβέρνησης.

Τέλος προβλέπονται στοχευμένα φορολογικά κίνητρα και κρατικές επιχορηγήσεις στις επιχειρήσεις που επιθυμούν να υπαχθούν στο ευνοϊκό καθεστώς ενίσχυσης του νόμου 4487 / 2017. Στο δεύτερο κεφάλαιο προτείνονται ρυθμίσεις σχετικά με ορισμένες ψηφιακές δημόσιες υπηρεσίες, που παρέχονται μέσω της ενιαίας ψηφιακής πύλης της δημόσιας διοίκησης.

Συνεχής επιδίωξη της κυβέρνησης μας είναι να διευκολύνουμε την καθημερινότητα των πολιτών, όσον αφορά στις συναλλαγές τους με τις δημόσιες υπηρεσίες. Είναι αλήθεια ότι η δυστυχής συγκυρία του κορωνοϊού μας ώθησε να ενεργήσουμε τάχιστα και δυναμικά προς τον ψηφιακό εκσυγχρονισμό της χώρας. Χαρακτηριστικό παράδειγμα αποτελεί η ψηφιακή υπηρεσία της άυλης συνταγογράφησης, μέσω του συστήματος πρωτοβάθμιας φροντίδας υγείας, η οποία με το προτεινόμενο σχέδιο νόμου αποκτά μόνιμο χαρακτήρα και έτσι, προς διευκόλυνση των ασθενών, περιορίζεται η άμεση επαφή ιατρού ασθενή όπου αυτή δεν απαιτείται.

Με στόχο τη διευκόλυνση των πολιτών στις συναλλαγές του με τον Εθνικό Οργανισμό Παροχής Υπηρεσιών Υγείας, με τον ΕΟΠΥΥ, προβλέπουμε ότι όλες οι διαδικασίες υποβολής αίτησης και δικαιολογητικών για την αποζημίωση δαπανών των ειδικών θεραπειών παιδιών και εφήβων, που διενεργούνται από ιδιώτες που δεν είναι συμβεβλημένοι με τον ΕΟΠΥΥ, θα πραγματοποιούνται μέσω της ενιαίας ψηφιακής πύλης της δημόσιας διοίκησης και προβλέπεται, μάλιστα, να ενταχθούν στην κατηγορία αυτή και άλλες κατηγορίες παροχών.

Επίσης, κάθε ενδιαφερόμενος, θα μπορεί μέσω της ψηφιακής δημόσιας υπηρεσίας**eDiplomas,** της ενιαίας ψηφιακής πύλης της δημόσιας διοίκησης, να λαμβάνει από τα πληροφοριακά συστήματα των Ανωτάτων Εκπαιδευτικών Ιδρυμάτων της χώρας και του Διεπιστημονικού Οργανισμού Αναγνώρισης Τίτλων Ακαδημαϊκών και Πληροφόρησης, του ΔΟΑΤΑΠ, τα στοιχεία που βεβαιώνουν την απόκτηση τίτλου σπουδών και να ζητά την διαβίβασή τους, σε φορείς του δημοσίου.

Με τη ρύθμιση αυτή, οι αποδέκτες των τίτλων σπουδών, δεν χρειάζεται, πλέον, να τηρούν φυσικό αρχείο αντιγράφων τίτλων σπουδών, ενώ συγχρόνως περιορίζεται σημαντικά το φαινόμενο των πλαστών πτυχίων.

Με το τρίτο κεφάλαιο του σχεδίου νόμου, ενισχύεται η ψηφιακή διακυβέρνηση, μέσα από διαδικασίες που διευκολύνουν την ψηφιακή διεπαφή του δημοσίου με τους πολίτες και με τις επιχειρήσεις.

Κυρίες και κύριοι συνάδελφοι, επιδιώκοντας την συνεχή αναβάθμιση της ποιότητας εξυπηρέτησης των πολιτών και τη διασφάλιση της εμπιστοσύνης τους κατά τις συναλλαγές τους με την δημόσια διοίκηση, δημιουργούμε την Υπηρεσία Συντονισμού Ενιαίας Ψηφιακής Πύλης σε επίπεδο διεύθυνσης, η οποία υπάγεται στον Γενικό Γραμματέα Ψηφιακής Διακυβέρνησης και απλούστευσης διαδικασιών του Υπουργείου Ψηφιακής Διακυβέρνησης.

Επίσης, δημιουργούμε το Εθνικό Μητρώο Επικοινωνίας Πολιτών, το οποίο θα τηρείται στην Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης. Πρόκειται για μια κεντρική βάση μοναδικής καταχώρισης των στοιχείων επικοινωνίας όλων των πολιτών, όπως της ταχυδρομικής διεύθυνσης, της διεύθυνσης διαμονής, της διεύθυνσης επικοινωνίας, του αριθμού κινητού τηλεφώνου και της διεύθυνσης ηλεκτρονικού ταχυδρομείου. Μέσω της βάσης αυτής θα ενημερώνονται τα αντίστοιχα δεδομένα των πληροφοριακών συστημάτων του δημοσίου και σε περίπτωση μεταβολής των ανωτέρω στοιχείων επικοινωνίας, ο κάθε πολίτης θα οφείλει να ενημερώνει το Εθνικό Μητρώο Επικοινωνίας Πολιτών, εντός 30 ημερών από τη μεταβολή.

Απλοποιείται η διαδικασία υποβολής και λήψης του αποδεικτικού φορολογικής ενημερότητας και της βεβαίωσης οφειλής, από της 31/10/2020, όλοι οι φορείς του δημοσίου θα λαμβάνουν τα ανωτέρω μέσω διαλειτουργικότητας των πληροφοριακών τους συστημάτων, χωρίς να απαιτείται η προσκόμιση τους από τους συναλλασσόμενους, πολίτες και επιχειρήσεις.

Στο τέταρτο κεφάλαιο, εισάγονται, αναγκαίες οργανωτικές ρυθμίσεις για το Υπουργείο Ψηφιακής Διακυβέρνησης και για τους εποπτευόμενους φορείς του. Προσδιορίζονται σαφώς οι αρμοδιότητες των επιμέρους οργανικών μονάδων του και θεσπίζονται μεταβατικές διατάξεις, προκειμένου οι υπηρεσίες του να είναι άμεσα διαθέσιμες στους πολίτες. Προβλέπουμε τη δημιουργία 45 νέων θέσεων μόνιμου προσωπικού και προσωπικού Ιδιωτικού Δικαίου Αορίστου Χρόνου στο Υπουργείο Ψηφιακής Διακυβέρνησης, για την κάλυψη πρόσθετων λειτουργικών αναγκών των οργανικών μονάδων της Γενικής Γραμματείας Τηλεπικοινωνιών και Ταχυδρομείων, καθώς και 15 επιπλέον νέες θέσεις, στις οποίες θα προσληφθούν, εμπειρογνώμονες, επιστήμονες πληροφορικής με τριετή θητεία και με βαθμό δεύτερο της κατηγορίας ειδικών θέσεων, σύμφωνα με τις διατάξεις για τα μισθολογικά κλιμάκια.

Επίσης, με σκοπό την ενίσχυση των δράσεων για της λειτουργία του Εθνικού Κέντρου Οπτικοακουστικών Μέσων και Επικοινωνίας, δημιουργούμε μια νέα θέση μετακλητού συνεργάτη, με σχέση εργασίας ιδιωτικού δικαίου ορισμένου χρόνου.

Ορίζουμε την διασύνδεση του εθνικού μητρώου ανηλίκων με το εθνικό μητρώο υποψήφιων αναδόχων γονέων και με το εθνικό μητρώο υποψηφίων θετών γονέων, με την νομοθετική εξουσιοδότηση που παρέχεται στους αρμόδιους Υπουργούς Εργασίας και Κοινωνικών Ασφαλίσεων και Ψηφιακής Διακυβέρνησης, προκειμένου να καθοριστεί η διαδικασία, οι αρμόδιοι φορείς και κάθε άλλο σχετικό με τη διασύνδεση αυτή θέμα, ώστε να επιταχυνθούν οι σχετικές διαδικασίες αναδοχής και υιοθεσίας, διασφαλίζοντας συγχρόνως το συμφέρον των προς αναδοχή ή υιοθεσία παιδιών.

Κυρίες και κύριοι συνάδελφοι, όπως είπαμε, στο θέμα της ψηφιακής διακυβέρνησης, έρχεται σήμερα η ηγεσία του Υπουργείου Ψηφιακής Διακυβέρνησης, να συμπληρώσει, να προσθέσει, να απλοποιήσει και να επιταχύνει διατάξεις, αλλά και ταυτόχρονα, ό,τι αναδείχθηκε ως ανάγκη μέσα από την αδυναμία, λόγω της πανδημίας, λειτουργίας με πιο γρήγορους ρυθμούς του συστήματος λειτουργίας και εκσυγχρονισμού του δημόσιου τομέα, έρχεται, όπως είπα και στην αρχή, το Υπουργείο Ψηφιακής Διακυβέρνησης, να κάνει μια καταπληκτική δουλειά. Ζούμε στην εποχή της ταχύτητας και των γρήγορων εξελίξεων. Η δυναμική της χώρας μας και οι αναπτυξιακές μας επιδιώξεις, μας ωθούν να ακολουθήσουμε τους ρυθμούς που επιτάσσουν οι συγκυρίες. Η ψηφιακή επανάσταση για τη χώρα μας είναι γεγονός. Είναι αυτή, που θα μας επιτρέψει να βγούμε μπροστά, σε ένα ανταγωνιστικό, ευρωπαϊκό και διεθνές περιβάλλον. Για όλους αυτούς τους λόγους, σας καλώ να υπερψηφίσουμε, κυρίες και κύριοι συνάδελφοι, το παρόν σχέδιο νόμου.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Πρόεδρε, κύριοι Υπουργοί, κυρίες και κύριοι συνάδελφοι, να ξεκινήσω, αν μου επιτρέπετε, από ένα μικρό σχόλιο, καθώς η Κυβέρνηση, σε λίγες μέρες κλείνει τον ένα χρόνο στη διακυβέρνηση της χώρας, ένα χρόνο καταστροφικό για την οικονομία, για το κόσμο της εργασίας, ολισθηρό για τη δημοκρατία, ιδιαίτερα επώδυνο για την κοινωνική πλειοψηφία. Εύχομαι, πραγματικά, να μην γκρεμίζεται όλα όσα με κόπο κερδίσαμε προς όφελος του ελληνικού λαού και εύχομαι, να μην μακροημερεύσετε πολιτικά και εμείς θα το φροντίσουμε αυτό.

Έρχομαι στο νομοσχέδιο. Στο παρόν σχέδιο νόμου, η Κυβέρνηση, έρχεται, διαβάζω από τον τίτλο του νομοσχεδίου, να επιταχύνει και να απλουστεύσει την ενίσχυση οπτικοακουστικών έργων και να ενισχύσει την ψηφιακή διακυβέρνηση και φυσικά, παλιά μου τέχνη κόσκινο, και άλλες διατάξεις. Κατά τη γνώμη μας, ο τίτλος είναι παραπλανητικός, κ. Υπουργέ και αγαπητοί συνάδελφοι. Αναφέρεται, σαν κύριο θέμα, στις οπτικοακουστικές παραγωγές, «σαν τυράκι», για να εξασφαλίσετε τη συναίνεσή μας, μιας και είναι δικό μας έργο, αλλά στην ουσία, έρχεστε και διορθώνεται τα δικά σας λάθη στο επιτελικό σας κράτος. Mea Culpa έπρεπε να είναι ο τίτλος του νομοσχεδίου, αν θέλει να ανταποκρίνεται αυτό στην πραγματικότητα, γιατί συνοψίζει την αποτυχία του επιτελικού κράτους να υλοποιήσει ψηφιακή μετάβαση, μια αποτυχία, που εσείς, οι ίδιοι, ομολογείται, τόσο με το σημερινό νομοσχέδιο, όσο και με το τι γράφεται στην ίδια την εισηγητική έκθεση που κατατέθηκε στη Βουλή. Θα γίνω πιο συγκεκριμένος παρακάτω.

Πάμε στις διατάξεις. Όταν μιλάμε για ενίσχυση οπτικοακουστικών παραγωγών, μια λέξη έρχεται στο μυαλό όλων, Εθνικό Κέντρο Οπτικοακουστικών Μέσων, ΕΚΟΜΕ. Ένα εμβληματικό έργο της κυβέρνησης ΣΥΡΙΖΑ, το οποίο συστήθηκε με τον ν. 4339 του 2015 και στελεχώθηκε με δυναμικό προερχόμενο από εργαζόμενους του δημοσίου και του ευρύτερου δημόσιου τομέα. Μια μεγάλη τομή στο αναπτυξιακό μοντέλο της χώρας, που με τις πολιτικές ενίσχυσης και προσέλκυσης των οπτικοακουστικών παραγωγών, ώστε να γυρίζονται σε ένα από τα ομορφότερα φυσικά στούντιο, την Ελλάδα, αξιοποιούνται έτσι τα συγκριτικά πλεονεκτήματα της χώρας και αφήνουν προστιθέμενη αξία στην οικονομία.

Έργο φυσικά, που αναγνωρίστηκε από τους ανθρώπους του χώρου και αφότου γίνατε κυβέρνηση, αναγνωρίστηκε και από εσάς. Τουλάχιστον στα λόγια, γιατί στην πράξη κατά τη γνώμη μου, φέρατε μεγάλη οπισθοδρόμηση. Εμείς, ως κυβέρνηση, θεσμοθετήσαμε χρηματοδοτικά εργαλεία επενδυτικών κινήτρων όπως το cash rebate ύψος του 35% και tax rebate 30%. Έχουμε, ήδη εγκεκριμένα επενδυτικά σχέδια και επιτυχίες στην προσέλκυση και δημιουργία παραγωγών.

Συγκεκριμένα: 62 επενδυτικά σχέδια, έχουν ήδη εγκριθεί με συνολικά προϋπολογισμένα έξοδα που θα πραγματοποιηθούν στην Ελλάδα, ύψους 56 εκατ. €. Ενώ, μαζί με αυτά που βρίσκονται στη φάση τελικής επεξεργασίας, τα συνολικά επενδυτικά έργα φτάνουν τα 85 εκατ. €. Τα μισά από αυτά, να σημειωθεί, ότι αφορούν διεθνείς παραγωγές. Από τα γυρίσματα που πραγματοποιούνται στην Ελλάδα, δημιουργούνται έμμεσα ή άμεσα 25.000 θέσεις απασχόλησης, από ηθοποιούς, τεχνικούς, βοηθητικούς, συνεργεία και ούτω καθεξής, ενώ παράλληλα, διαφημίζονται με τον καλύτερο τρόπο πάνω από 100 τοποθεσίες σε όλη τη χώρα. Εμείς κάναμε καταβολές ενισχύσεων και εγκρίσεις. Αποδείξαμε στην πράξη, ότι προσελκύουμε επενδύσεις. Γιατί πρέπει επιτέλους, να ακουστεί το έργο του ΣΥΡΙΖΑ που δήθεν ήταν κατά των επενδύσεων, όσο και του Λευτέρη του Κρέτσου, ο οποίος εργάστηκε σκληρά και συστηματικά ως Υπουργός Ψηφιακής Πολιτικής, παρά την αήθη στοχοποίησή του από ορισμένα παπαγαλάκια της ενημέρωσης σιτιζόμενα και αυτά από τη λίστα Πέτσα.

Εσείς ωστόσο, ήρθατε στην κυβέρνηση, στις προγραμματικές δηλώσεις, αναγνωρίσατε τον ΕΚΟΜΕ και είπατε, ότι θα τον στηρίξετε, αλλά επί της ουσίας, στην πράξη ένα χρόνο τι κάνατε; Κατά τη δική μου γνώμη, είναι καταστροφικό, ότι έχετε κάνει αυτόν τον ένα χρόνο. Ο κόσμος του κινηματογράφου έχασε 100 εκατ. € από σας. Στερήσατε από όλο αυτό το οικοσύστημα του οπτικοακουστικού κλάδου, ρευστότητα 100 εκατ. €, γιατί παγώσατε τα δύο σημαντικά έργα. Το πρώτο, 25 εκατ. €, από το πρόγραμμα Εγγυοδοσίας Δανείων Επιχειρήσεων Παραγωγής Οπτικοακουστικών Έργων και το δεύτερο, 75 εκατ. €, από το Επενδυτικό Ταμείο που συστήσαμε για τις οπτικοακουστικής παραγωγές. Οπότε, κύριοι Υπουργοί, είστε έκθετοι απέναντι στον κλάδο που περιμένει πώς και πώς να προχωρήσετε τα έργα μας.

Οι εταιρείες παραγωγής, οι καλλιτέχνες, το ΕΚΟΜΕ, το κέντρο κινηματογράφου, όλοι, περιμένουν να συνεννοηθείτε με τον κύριο Γεωργιάδη, τον Υπουργό Ύφεσης και Οικονομίας, για να υπογράψετε τις σχετικές αποφάσεις. Ούτε τα έτοιμα δεν μπορείτε να τελειώσετε. Οι επενδύσεις, κύριοι της Νέας Δημοκρατίας, δεν έρχονται επειδή εσείς φοράτε γραβάτα. Θέλει σχέδιο, θέλει πρωτοβουλίες, συγκεκριμένες. Ξαφνικά λοιπόν και υποκριτικά σας παίρνει ο πόνος για τις οπτικοακουστικές παραγωγές. Και ρωτάω, τι γίνεται με το έργο του ψηφιακού αποθετηρίου; Παγωμένο και αυτό. Μήπως κάνατε κάτι με τα 13 περιφερειακά Film Offices στις περιφέρειες που τα είχαμε έτοιμα και αυτά; Θα τα υλοποιήσουμε; Μηδέν και εκεί. Οπισθοδρόμηση κύριε Υπουργέ. Καλό θα ήταν συμβουλευτικά και φιλικά το λέω, να μην επαναπαύεστε στις δάφνες των δημοσκοπήσεων που σας εξυμνούν, γιατί με δημοσκοπήσεις δεν παράγεις πολιτική.

Πάμε παρακάτω. Οι τροποποιήσεις που φαίνονται ως προς το αυτοτελές οπτικοακουστικό έργο, δεν φέρουν καμία ουσιαστική αλλαγή και τις θεωρούμε αχρείαστες. Αν πραγματικά θέλατε να κάνετε μια σωστή αλλαγή, θα έπρεπε τα videogames και τα ντοκιμαντέρ, να τα εντάξετε κατευθείαν στην έννοια του αυτοτελούς οπτικοακουστικού έργου και όχι στην έννοια του περιεχομένου.

Άλλη τροποποίηση που φέρνετε, έχει να κάνει με τους δικαιούχους της ενίσχυσης. Βλέπουμε μία διεύρυνση των δικαιούχων, - κύριε συνάδελφε, μιας αναφερθήκατε - με νομικά πρόσωπα, χωρίς να διευκρινίζετε αν πρόκειται για δημοσίου ή ιδιωτικού δικαίου. Εδώ, θα θέλαμε μια διευκρίνιση από την κυβέρνηση. Να μας εξηγήσει τι ακριβώς θέλει να κάνει. Εμείς φέραμε το rebate, με σκοπό να ενισχυθεί η ιδιωτική πρωτοβουλία και όχι να ανακυκλώνονται τα λεφτά εντός του δημοσίου και μεταξύ δημόσιων φορέων. Οι φορείς του δημοσίου έχουν προϋπολογισμό. Αν θέλετε λοιπόν, υπάρχουν προτάσεις και ανάγκη, μπορείτε κάλλιστα να τον αυξήσετε.

Ως προς την αύξηση του ποσοστού της επιχορήγησης, το 40%, είναι θετική. Εμείς, τα καλά τα λέμε. Θα μπορούσε όμως να είναι και παραπάνω. Ειδικά για τις ξένες παραγωγές μπορούσατε να το πάτε στο 45%. Αφού έχετε τη δυνατότητα να το κάνετε. Ειδικά τώρα που βλέπουμε η ύφεση είναι ante portas και ο τουρισμός πλήττεται βάναυσα. Γιατί, για να μην ξεχνάμε, το να γυριστεί μια ταινία ή ένα βιντεοκλίπ στην Ελλάδα, που είναι και ο στόχος του ΕΚΟΜΕ, είναι η καλύτερη διαφήμιση στο εξωτερικό για την Ελλάδα. Έτσι αναβαθμίζεται το τουριστικό προϊόν και όχι με αμφιβόλου ποιότητας και πρωτοτυπίας διαφημιστικά σποτ, όπως αυτά που κάνει ο κ. Θεοχάρης.

Πάμε τώρα στο θέμα που αφορά τον έλεγχο και την πιστοποίηση ολοκλήρωσης των υπαχθέντων επενδυτικών σχεδίων. Από αυτά που διαβάζουμε, λοιπόν, στο σχέδιο νόμου καταλαβαίνουμε ότι ενώ υπάγονταν σε ένα επενδυτικό σχέδιο στο καθεστώς ενίσχυσης με απόφαση υπουργού, την ολοκλήρωση του πλέον την αποφασίζει ο πρόεδρος του ΕΚΟΜΕ. Αφήνετε, δηλαδή, κρατικές ενισχύσεις και δημόσιο χρήμα χωρίς δημοκρατικό έλεγχο στα χέρια ενός ανθρώπου, του εκάστοτε προέδρου του ΕΚΟΜΕ. Εδώ εμείς διαφωνούμε κάθετα. Δεν θα φέρετε απλούστευση με αυτόν τον τρόπο. Αδιαφάνεια και διασπάθιση θα πετύχετε που απωθούν τους σοβαρούς επενδυτές. Εκεί που έπρεπε να στοχεύετε. Δεν μπορεί το κράτος να δίνει κρατικές ενισχύσεις σε ιδιώτες και η εκτελεστική εξουσία να λείπει παντελώς. Είναι ζήτημα θεσμικής τάξης. Εμείς είχαμε επιλέξει μια διαδικασία που περιλάμβανε υπουργική απόφαση για να δοθούν χρήματα, συμπεριλαμβανομένων φυσικά και των υπόλοιπων διαδικασιών, έλεγχος από το όργανο ελέγχου, διπλός έλεγχος από την επιτροπή αξιολόγησης. Αυτά τα κάναμε για να υπάρχει αυξημένο τυπικό κύρος στην απόφαση που έδινε τα χρήματα. Εσείς τι μας εισηγείστε εδώ; «Φυτεύετε» σε κάποια άρθρα παρακάτω στο νομοσχέδιο ένα μετακλητό στο ΕΚΟΜΕ, δικό σας. Καταργείτε όλα τα στάδια αξιολόγησης που δεν καθυστερούσαν επί ημερών μας, σύμφωνα με τα αποτελέσματα που πέτυχε ο ΕΚΟΜΕ και δίνετε όλες τις αρμοδιότητες στον πρόεδρο. Αν θέλατε επιτάχυνση των διαδικασιών, να μην παγώνατε, κύριε Υπουργέ, τις προκηρύξεις για τη στελέχωση του ΕΚΟΜΕ που έτρεχαν από εμάς για να τις βγάλετε μόλις τον περασμένο Μάιο, πριν ενάμιση μήνα.

Πάμε στο δεύτερο κεφάλαιο. Έχουμε διατάξεις, οι οποίες αφορούν την άυλη συνταγογράφηση. Είναι πανομοιότυπες με αυτές που περιλαμβάνονται στην ΠΝΠ 30/3/20. Έχουμε όμως και άλλες ηλεκτρονικές διαδικασίες αποζημίωσης από τον ΕΟΠΥΥ, υπηρεσίες για παρόχους ειδικής αγωγής, την ηλεκτρονική αναζήτηση τίτλων σπουδών τριτοβάθμιας εκπαίδευσης από το δημόσιο μέσω της λειτουργικότητας συστημάτων κ.ο.κ., μέσω των ιδρυμάτων τριτοβάθμιας εκπαίδευσης. Αυτές οι διατάξεις είναι σε θετική κατεύθυνση. Τις έχουμε στηρίξει και εμείς. Βλέπετε εμείς δεν είμαστε ούτε λαϊκίστικη, ούτε κομπλεξική αντιπολίτευση, όπως είναι η Νέα Δημοκρατία. Ό,τι θετικό το αναγνωρίζουμε και στα αρνητικά ασκούμε σκληρή μεν, τεκμηριωμένη, όμως, κριτική, με αντιπροτάσεις.

Τρίτο κεφάλαιο. Έχουμε τη σύσταση μιας ακόμα πολυπληθούς υπηρεσίας εντός του Υπουργείου, επίπεδο διεύθυνσης, προκειμένου να επιβλέπει και να συντονίζει την ενιαία ψηφιακή πύλη GOV.GR. Παρόλο που η Κυβέρνηση ευαγγελίζεται την καταπολέμηση της γραφειοκρατίας, προσθέτει συνεχώς υπηρεσίες επί υπηρεσιών, με αναρίθμητες ομάδες εργασίας και συντονιστές, γιγαντώνοντας ακόμα περισσότερο το ήδη κακοστημένο και δυσλειτουργικό από τον δικό σας νόμο το 4623/ 19 και το Προεδρικό Διάταγμα 40/20, του δικού σας Υπουργείου. Άλλο ένα όργανο συντονισμού δηλαδή, που συντονίζει τους συντονιστές, οι οποίοι συντονίζονται από το επιτελικό κράτος του κυρίου Γεραπετρίτη και του κυρίου Σκέρτσου στο Μαξίμου. Όλοι συντονιστές και αφεντικά είναι σε αυτό το Υπουργείο και δεν ξέρουμε ποιος εν τέλει παράγει δουλειά πεδίου.

Στο άρθρο 17. Σας λέγαμε από την πρώτη στιγμή ότι δεν ξέρεις ότι το κινητό που δηλώνει ένας χρήστης αν ταυτοποιείται ότι είναι όντως ο κάτοχος. Αλλά βιαστήκατε και τακτοποιείτε τώρα το μπάχαλο. Αλλά υπήρχε ένα κρίσιμο διάστημα που ευχόμαστε ότι δεν υπάρχουν ουρές από κακόπιστες πράξεις κατά πολιτών επειδή δεν το είχατε προβλέψει εσείς. Γιατί σπεύσατε να παρουσιάσετε έργο.

Όπως και στα άρθρα 18 και 19. Φέρνετε την ταυτοποίηση του πολίτη μέσω δεύτερου παράγοντα ταυτοποίησης. Αξιοποιείτε, λοιπόν, το τραπεζικό web banking για ταυτοποίηση. Κοιτάξτε. Εδώ είναι ένα ζήτημα κατά την γνώμη μου και πολιτικό, αλλά και φιλοσοφικό. Το να βάζεις έναν ιδιωτικό φορέα να κάνει ταυτοποίηση του πολίτη για συναλλαγή με το κράτος, είναι θεσμικά οξύμωρο. Καταλαβαίνουμε τη χρησιμότητα του. Είναι έξυπνο, είναι και εύκολο. Αλλά πρέπει να εξηγήσετε όχι σε εμάς, στους πολίτες, που κατά τη γνώμη μας κακώς ανησυχούν - το λέμε ευθαρσώς - ότι δεν κινδυνεύουν τα τραπεζικά ή τα οικονομικά τους στοιχεία. Αυτό θέλει μια ρητή διαβεβαίωση από εσάς και μια πλήρη τεκμηρίωση.

Πάμε στο τέταρτο κεφάλαιο του σχεδίου νόμου. Κλασσική παλαιοκομματική δεξιά πρακτική. Από τη μία η οργανωτική ανεπάρκεια και αναποτελεσματικότητα του επιτελικού κράτους και από την άλλη μία ακόμα «ρουσφετολογική» επιχείρηση της Νέας Δημοκρατίας για την άλωση του κράτους. Πιο συγκεκριμένα, η στελέχωση της προαναφερθείσας πύλης GOV.GR, της ενιαίας ψηφιακής πύλης, γίνεται με προσοντολόγιο στελεχών που καθορίζει ο Υπουργός και όχι ο δημοσιοϋπαλληλικός κώδικας. Όπως και με κατά παρέκκλιση αποσπάσεις εκτός κινητικότητας. Συστήνονται 45 νέες θέσεις μονίμων και ιδιωτικού αορίστου χρόνου και 15 ειδικών θέσεων εμπειρογνωμόνων, που βγάζει μάτι ότι είναι «ρουσφετολογικές» καθότι είναι σε ειδικό καθεστώς. Και παρακάτω προβλέπετε και νέες θέσεις μετακλητών. Δεν φτάνει που έχετε διορίσει όποιον περνά απέξω και είναι δεξιός. Δεν φτάνει που μειώσατε τα προσόντα των μετακλητών χωρίς να απαιτείται πτυχίο. Τώρα τους αυξάνετε πάλι. Δεν θα έχουν καρέκλα να κάτσουν, κύριε Υπουργέ, σε λίγο όλοι αυτοί. Μάλλον θα συντονίζουν και αυτοί. Μάλλον αυτή είναι η λογική σας.

Το προεδρικό διάταγμα που ορίζει τον Οργανισμό του Υπουργείου, το βγάλατε μόλις πριν δύο μήνες, ενώ ήσασταν Κυβέρνηση οκτώ μήνες και εντελώς καθυστερημένα προβλέπατε 970 θέσεις. Δύο μήνες μετά, έρχεστε και προβλέπετε άλλες εξήντα. Δύο μήνες μετά το ήδη καθυστερημένο προεδρικό διάταγμα. Τόσο, λοιπόν, επιτελικά έτοιμοι ήσασταν; Δεν φτάνει που καθυστερήσατε τόσο, εσείς οι ίδιοι ομολογείτε στην αιτιολογική έκθεση στο άρθρο 22, ότι δεν το κάνατε και καλά, αφού έρχεστε και τροποποιείτε το οργανόγραμμα με καταργήσεις, συγχωνεύσεις και αλλαγές αρμοδιοτήτων υπηρεσιακών μονάδων. Γράφετε εσείς, ότι προκλήθηκαν καθυστερήσεις στη αιτιολογική έκθεση και αναποτελεσματικότητα, με αυτά που ψηφίσατε 10 μήνες και έρχεστε και τα «ξεψηφίζετε». Εάν δεν είναι αυτό ομολογία αποτυχίας και αναποτελεσματικότητας του επιτελικού κράτους, τότε τί είναι;

Εγώ σας είχα προειδοποιήσει για το υδροκέφαλο τέρας που δημιουργείτε στη δομή σας και δυστυχώς, αυτά που είχα πει, επιβεβαιώθηκαν. Το κόστος όμως, το πληρώνουμε όλοι, γιατί ούτε νέα έργα βγάζετε και έτσι, ούτε πρόκειται να τελειώσετε και κανένα έτοιμο από τα δικά μας.

Πάμε τώρα και σε κάτι, το οποίο είναι πολύ σοβαρό, κατά τη γνώμη μου και πρέπει να δώσετε προσοχή όλες και όλοι. Φέρνετε δύο άρθρα στο σχέδιο νόμου, τα οποία δεν ήταν στη διαβούλευση. Στο σχέδιο που κατατέθηκε στη δημόσια διαβούλευση, δεν ήταν τα άρθρα 23 και 24, αυτά που αφορούν, δηλαδή, την υιοθεσία και την αναδοχή. Δεν θα μιλήσω για το τυπικό θέμα της υπαγωγής της ΗΔΙΚΑ από το Υπουργείο Εργασίας στο Υπουργείο Ψηφιακής Διακυβέρνησης. Ότι, δηλαδή, επειδή μεταφέρθηκε η δομή, άρα, λοιπόν, πρέπει να υπάρξει αντί για υπουργική απόφαση, κοινή υπουργική απόφαση και να συμπεριλαμβάνεται ο Υπουργός Ψηφιακής Διακυβέρνησης. Είναι ουσιαστικό το ζήτημα, γιατί υπάρχει τροποποίηση δια της πλαγίας οδού, της ουσίας του εμβληματικού νόμου 4538/2018 του ΣΥΡΙΖΑ, για την αναδοχή και την υιοθεσία. Και μάλιστα, σε ένα πολύ ευαίσθητο σημείο της διαδικασίας, που είναι το ταίριασμα μεταξύ του παιδιού με τους υποψήφιους γονείς.

Και στα δύο άρθρα αναφέρεται το εξής. Διαβάζω μέσα από το νομοσχέδιο: «Με κοινή απόφαση των Υπουργών Εργασίας και Κοινωνικών Υποθέσεων και Ψηφιακής Διακυβέρνησης, καθορίζονται η διαδικασία, οι αρμόδιοι φορείς, η χρονική διάρκεια και κάθε σχετικό θέμα που αφορά στη σύνδεση των ανηλίκων, που είναι εγγεγραμμένοι στο Εθνικό Μητρώο Ανηλίκων, με τους υποψήφιους ανάδοχους θετούς γονείς, που είναι εγγεγραμμένοι στο Εθνικό Μητρώο Υποψηφίων Αναδόχων Θετών Γονέων». Έρχεται δηλαδή η ΚΥΑ, να καθορίσει τους αρμόδιους φορείς; Ο νόμος 4538/2018 του ΣΥΡΙΖΑ, με τα άρθρα 13 και 22, όριζε με σαφήνεια δημόσιους φορείς που είναι αρμόδιοι για την εποπτεία της αναδοχής και της διεξαγωγής κοινωνικής έρευνας για την υιοθεσία, αντίστοιχα. Δηλαδή, ήταν τα κέντρα κοινωνικής πρόνοιας περιφερειών, αρμοδιότητας του Υπουργείου Εργασίας, οι διευθύνσεις κοινωνικής μέριμνας των περιφερειών ή περιφερειακών ενοτήτων, αρμοδιότητας Υπουργείου Εσωτερικών, τα δημοτικά βρεφονηπιοκομεία. Οι ίδιοι φορείς είναι, επίσης, αρμόδιοι, για την τήρηση των ειδικών μητρώων ανηλίκων, υποψηφίων αναδόχων και θετών γονέων, ενώ τα εθνικά μητρώα βρίσκονται στην αρμοδιότητα του Εθνικού Κέντρου Κοινωνικής Αλληλεγγύης και της ΗΔΙΚΑ.

Κύριε Υπουργέ, αλήθεια, καταλαβαίνετε τι ακριβώς κάνετε με το εδάφιο που φέρνετε; Παρακάμπτετε μία κρυστάλλινη και διαφανή διαδικασία και μας επαναφέρετε σε άλλες εποχές, σε προηγούμενες εποχές, της συναλλαγής, της μακροχρόνιας ταλαιπωρίας υποψήφιων γονέων, της καταστρατήγησης των δικαιωμάτων των παιδιών που έχουν στερηθεί τη φυσική τους οικογένεια. Για ποιο λόγο; Ας μου εξηγήσει κάποιος, ειλικρινά και καλοπροαίρετα, για ποιο λόγο σε ένα νομοσχέδιο του Υπουργείου Ψηφιακής Διακυβέρνησης, έρχεται μια τέτοια διάταξη; Σε ποιους συγκεκριμένους φορείς; Γιατί αυτό θα καθορίζει η υπουργική απόφαση. Πέραν των νομοθετημέτων δημόσιων φορέων, θέλετε να δώσετε την αρμοδιότητα του ταιριάσματος. Σε ποιους φορείς; Πραγματικά θέλω να ξέρω, αν σας το έδωσαν αυτό έτοιμο, κύριε Υπουργέ, από το Υπουργείο Εργασίας, χωρίς να το καταλάβετε, τι αυτό σημαίνει.

Με τα δύο αυτά άρθρα τροποποιείται ύπουλα και ο ν. 4538/2018, νόμος αναδοχής και υιοθεσίας, αλλά και ο ν. 2447/1996, ο Αστικός Κώδικας. Ζητάμε από την Επιτροπή, εισηγητικά, να αποσυρθεί άμεσα η επίμαχη διάταξη και από τα δύο αυτά άρθρα, κύριε Υπουργέ. Μιλάμε για απαράδεκτο γεγονός και μνημείο ύπουλης και κακής νομοθέτησης.

Αυτές κυρίες και κύριοι συνάδελφοι, ήταν οι παρατηρήσεις μας στο σχέδιο νόμου που καταθέσατε. Θα περιμένουμε εξηγήσεις. Θα περιμένουμε και θα καταθέσουμε παραπάνω προτάσεις και παρεμβάσεις. Θα ακούσουμε και τη συνεδρίαση των φορέων και επιφυλασσόμαστε για την Ολομέλεια, να τοποθετηθούμε και επί της αρχής και επί των άρθρων. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, ο συνάδελφος βουλευτής Αιτωλίας και Ακαρνανίας, κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριοι Υπουργοί, το παρόν σχέδιο νόμου διαρθρώνεται σε πέντε κεφάλαια και επιχειρεί να ρυθμίσει ζητήματα που αφορούν, πρώτον, την προώθηση και απλούστευση των διαδικασιών και τούτο, για την ενίσχυση της παραγωγής οπτικοακουστικών έργων στην Ελλάδα. Δεύτερον, την παροχή ψηφιακών δημοσίων υπηρεσιών, μέσω της ενιαίας ψηφιακής πύλης της δημόσιας διοίκησης. Τρίτον, την ενίσχυση της ψηφιακής διακυβέρνησης με διαδικασίες που διευκολύνουν την ψηφιακή διεπαφή του δημοσίου με πολίτες και επιχειρήσεις. Τέλος, τη ρύθμιση οργανωτικών ζητημάτων του Υπουργείου Ψηφιακής Διακυβέρνησης.

Η χώρα μας διαθέτει μια από τις παλαιότερες κινηματογραφικές παραδόσεις στον κόσμο. Ταυτόχρονα, θα έλεγα, αποτελεί έναν ιδιαίτερα δημοφιλή προορισμό για κινηματογραφικές παραγωγές, γι’ αυτό και είναι πολύ σημαντικό να υπάρξει το κατάλληλο πλαίσιο για την ανάπτυξη εγχώριων κινηματογραφικών παραγωγών, αλλά και την προσέλκυση ξένων παραγωγών. Σήμερα, επικρατεί χάος στη διαδικασία ενισχύσεων προς τις παραγωγές. Μάλιστα, να τονιστεί ότι δίνονται ενισχύσεις χωρίς αξιολόγηση της μετέπειτα πορείας των παραγωγών. Εδώ, θα πούμε ότι οι αμοιβές των συντελεστών είναι σε καθεστώς ελεύθερης διαπραγμάτευσης, χωρίς μίνιμουμ αμοιβές.

Το σύστημα προσλήψεων είναι έτσι οργανωμένο, που οι εργαζόμενοι αμείβονται με τα ελάχιστα και αυτό, να μη μας διαφεύγει. Δηλαδή, εμφανίζονται ξαφνικά εταιρείες παραγωγής που στήνουν τηλεοπτικές παραγωγές, μόνο και μόνο, για την επιδότηση. Δημιουργείται έτσι, μια ομάδα κρατικοδίαιτων παραγωγών με σειρές αποκλειστικά εγχώριας χρήσης. Αναρωτιόμαστε, λοιπόν, αν και πώς, επιτυγχάνονται έτσι αναπτυξιακοί στόχοι.

Να θυμίσω πώς φτάσαμε στο Εθνικό Κέντρο Οπτικοακουστικών Μέσων και Επικοινωνίας. Επί ΣΥΡΙΖΑ - ΑΝ.ΕΛ., με το ν. 4339/2015, συστάθηκε το ΕΚΟΜΕ. Ωστόσο, δύο χρόνια μετά, με το ν. 4487/2017, θεσπίστηκε το θεσμικό νομικό πλαίσιο για την ενίσχυση των παραγωγών. Με το παραπάνω θεσμικό πλαίσιο, το δημόσιο παρείχε επιχορήγηση σε ποσοστό 35% των επιλέξιμων δαπανών της παραγωγής, με την μορφή cash rebate. Μάλιστα, από το πρόγραμμα δημοσίων επενδύσεων εξασφαλίστηκαν εβδομήντα πέντε εκατομμύρια ευρώ για τους παραπάνω σκοπούς, για τα έτη 2018 έως το 2022.

Να θυμίσω, επίσης, ότι το γραφείο Hellenic Film Commission πρωτολειτούργησε το 2017, με πρωτοβουλία του Διοικητικού Συμβουλίου του Ελληνικού Κέντρου Κινηματογράφου και του Προέδρου του, Γεωργίου Παπαλιού. Το γραφείο αυτό δημιουργήθηκε στο πλαίσιο των αρμοδιοτήτων του Ελληνικού Κέντρου Κινηματογράφου, για να συμβάλλει στην εξυπηρέτηση ξένων παραγωγών. Μάλιστα, εδώ, θα πρέπει να ληφθεί υπόψη ότι η πλήρης θεσμοθέτηση του έγινε με το ν. 3905/2010, οπότε και έγινε αυτόνομη διεύθυνση εντός του κέντρου. Μάλιστα, συγκεκριμένα, θεσμοθετήθηκε ως Διεύθυνση Διεθνών Οπτικοακουστικών Παραγωγών.

Στο πλαίσιο, λοιπόν, αυτό, η δημιουργία του ΕΚΟΜΕ το 2015 είναι ένα επιπλέον βήμα για την προσέλκυση ξένων παραγωγών. Ωστόσο, πρέπει να τονιστεί ότι αυτός ο φορέας δεν θωρακίστηκε ποτέ με ξεκάθαρες αρμοδιότητες. Αντιθέτως, στην πορεία φαίνεται ότι χρησιμοποιήθηκε για να εκχωρηθούν άμεσα οι αρμοδιότητές του Hellenic Film Commission στον ιδιωτικό τομέα.

Μάλιστα, εδώ θα πρέπει να τονιστεί, ότι χρηματοδοτήθηκε αδρά για να στηρίξει ανάπτυξη παραγωγών, αλλά, εν τέλει, κατέληξε να ανταγωνίζεται τόσο το Ελληνικό Κέντρο Κινηματογράφου, όσο και το Hellenic Film Commission, όπως είπα και δυστυχώς, κύριε Υπουργέ σήμερα, αυτό που βλέπουμε, είναι ότι έχει δημιουργηθεί ένας ακόμα Φορέας με θολές αρμοδιότητες, ένας Φορέας που επικαλύπτει αρμοδιότητες άλλων Φορέων και Δομών, δηλαδή εν προκειμένω, το Ελληνικό Κέντρο Κινηματογράφου και το Hellenic Film Commission σήμερα διαβιβάζουν διατάξεις του πρώτου κεφαλαίου του νομοσχεδίου και βλέπουμε να ενισχύεται και να χρηματοδοτείται το ΕΚΟΜΕ και τούτο, διότι αυξάνει την επιχορήγηση από 35% σε 40% επί των επιλέξιμων δαπανών της παραγωγής, επίσης αυξάνει το εύρος των δικαιούχων της ενίσχυσης που συντομεύει χρονικά την διαδικασία και αυτό φυσικά δεν το βλέπουμε αρνητικά, αλλά είναι μια θετική εξέλιξη.

Ωστόσο, εδώ κύριε Υπουργέ, υπάρχουν σοβαρά ερωτήματα και πρέπει να απαντήσετε. Συγκεκριμένα, ποιο Υπουργείο τελικά θα είναι υπεύθυνο για την χάραξη της πολιτικής για τον κινηματογράφο, το Υπουργείο Πολιτισμού ή το Υπουργείο Ψηφιακής Διακυβέρνησης; Και μάλιστα εδώ, θα ήθελα την απάντησή σας και αυτή να είναι κάθετη.

Σε τι εξυπηρετεί, επίσης, αυτή η διάσπαση αρμοδιοτήτων, δηλαδή, υπάρχει κάποιος λόγος να είναι «σπασμένο» το ενιαίο πλαίσιο παραγωγών;

Επίσης, δεν θα μπορούσε το Ελληνικό Κέντρο Κινηματογράφου να μετατραπεί σε Ελληνικό Κέντρο Κινηματογράφου και Τηλεόρασης ή Ελληνικό Κέντρο Οπτικοακουστικών Παραγωγών, ώστε να έχει φυσικά και την συνολική αρμοδιότητα και την ευθύνη της δημιουργίας; Γιατί διαφορετικά δημιουργούνται γραφειοκρατικά ζητήματα.

θα θέλαμε κύριε Υπουργέ, να μας πείτε, σε ποιες άλλες χώρες άραγε ισχύει ένα αντίστοιχο τέτοιο μοντέλο, δηλαδή, να υπάρχει ένα Κέντρο Κινηματογράφου και ένας παράλληλος Οργανισμός που δεν είναι ξεκάθαρος και διαφανής ο ρόλος του; Και ερωτώ, δεν θα ήταν περισσότερο λειτουργικό να γίνει ένα κοινό μητρώο παραγωγών του Ελληνικού Κέντρου Κινηματογράφου και του ΕΚΟΜΕ;

Επίσης, θα πρέπει επιτέλους να ξεκαθαρισθεί τι θα ισχύει με το 1,5% των εσόδων των καναλιών από τις διαφημίσεις, που υποχρεούνται να δίνουν υπέρ του κινηματογράφου; Εδώ να τονιστεί, όπως άλλωστε σε όλους μας είναι γνωστό, ότι η ΕΡΤ είναι η μοναδική που το καταβάλλει, ενώ τα υπόλοιπα ιδιωτικά κανάλια «σφυρίζουν αδιάφορα» και εδώ μπαίνει το ερώτημα, ως πότε και γιατί;

Κυρίες και κύριοι συνάδελφοι, πάγια θέση του Κινήματος Αλλαγής- ΠΑ.ΣΟ.Κ., είναι η ύπαρξη μιας ενιαίας πολιτικής για τον κινηματογράφο και τον πολιτισμό γενικότερα. Εμείς, είμαστε ανοιχτοί στο διάλογο για το πώς αυτό μπορεί να επιτευχθεί, δυστυχώς, η προσπάθειά σας που αποτυπώνεται στο νομοσχέδιο, έχει μεν θετικά σημεία, αλλά παραμένει προσχηματική και αποσπασματική. Εμάς μας ενδιαφέρει, κύριε Υπουργέ, να είμαστε χρήσιμοι, να είμαστε η ήρεμη δύναμη, να κάνουμε γόνιμη και εποικοδομητική αντιπολίτευση και όχι φανφάρες και κορώνες.

Να θυμίσω, λοιπόν, ότι ως Αντιπολίτευση το 2017, κατακεραυνώνατε και εσείς, η Νέα Δημοκρατία, τον ΣΥΡΙΖΑ για το αντίστοιχο σχέδιο νόμου και φωνάζατε, για το πού θα βρεθούν τα χρήματα. Τώρα, σας ερωτώ εγώ, που θα βρεθούν τα χρήματα; και θα ήθελα την απάντησή σας.

Να θυμίσω επίσης, ότι τότε ήσασταν αντίθετοι με την ίδρυση του ΕΚΟΜΕ, αυτή ήταν η τότε θέση σας και μάλιστα, η θέση σας ήταν, ότι αποτελεί «όχημα της εξουσίας» για να πετύχει συγκεκριμένους σκοπούς. Σήμερα τι άλλαξε ξαφνικά; Και εδώ θα ήθελα την απάντησή σας, να μας απαντήσετε λοιπόν και τούτο, για να είμαστε και εμείς ξεκάθαροι από την πλευρά μας.

Ναι, αναγνωρίζουμε την κρίση που περνάει τα τελευταία χρόνια ο χώρος των οπτικοακουστικών παραγωγών, ναι, είμαστε εδώ, για να στηρίξουμε όλους τους παραγωγούς, μικρούς και μεγάλους, αλλά, αυτό για να γίνει, πρέπει να γίνει μόνο με διαφάνεια, αξιοκρατία και διαύγεια. Αυτό που πρέπει να αποτελέσει προτεραιότητα για όλους μας, είναι πώς θα στηριχθούν οι μικροί παραγωγοί, αυτοί που έχουν τη μεγαλύτερη ανάγκη και δεν στηρίζονται από το νομοσχέδιο.

Αγαπητοί συνάδελφοι, προχωράω στα επόμενα κεφάλαια του νομοσχεδίου. Εισάγονται διατάξεις που ενισχύουν την ψηφιακή διακυβέρνηση και προφανώς, κύριε Υπουργέ, είμαστε θετικοί σε κάθε βήμα που γίνεται προς αυτή την κατεύθυνση του εκσυγχρονισμού του κράτους και του περιορισμού της γραφειοκρατίας.

Ωστόσο, θα πρέπει να μας προβληματίσει και εμάς και εσάς, ότι το τελευταίο διάστημα ο τρόπος εφαρμογής της ψηφιακής διακυβέρνησης από το Δημόσιο έχει οδηγήσει τους πολίτες σε μια απίστευτη ταλαιπωρία.

Αυτό γιατί; Το Δημόσιο έχει ουσιαστικά παραλύσει, σχεδόν όλες οι δημόσιες υπηρεσίες λόγο της πανδημίας του κορωνοϊού έχουν απαγορεύσει την είσοδο των πολιτών, χωρίς όμως, να βρεθεί ένας αποτελεσματικός τρόπος για την εξυπηρέτησή τους στην πράξη.

Παρότι κινούνται προς τη σωστή κατεύθυνση αυτές οι διατάξεις, πρέπει να βλέπουμε τη μεγάλη εικόνα, δηλαδή, πως όλα αυτά θα πρέπει να εξυπηρετούν και τους πολίτες και τις επιχειρήσεις.

Στο πλαίσιο αυτό βλέπουμε και ρυθμίσεις οργανωτικών ζητημάτων. Πιο συγκεκριμένα, όπως προοιωνίζονται νέες προσλήψεις για τη στελέχωση της νέας Διεύθυνσης του Υπουργείου Ψηφιακής Διακυβέρνησης και όχι μόνο.

Θα σταθώ στο άρθρο 16, που αφορά τη σύσταση της Υπηρεσίας Τουρισμού «Υπηρεσία Συντονισμού Ενιαίας Ψηφιακής Πύλης». Κύριε Υπουργέ, δημιουργείτε μια νέα δομή στο Υπουργείο, με 45 θέσεις προσωπικού, διευθυντές, τμηματάρχες, που φυσικά για όλους εμάς το κόστος λειτουργίας τους είναι άγνωστο.

Σας ρωτώ: Πώς είναι δυνατόν να μας καλείτε να ψηφίσουμε μία τέτοια διάταξη, η οποία προκαλεί δαπάνη στον προϋπολογισμό, χωρίς να έχετε προϋπολογίσει τη δαπάνη αυτή; Τι να ψηφίσουμε; Μάλιστα, θα έλεγα, εδώ, ότι η νέα αυτή υπηρεσία θα υπάγεται απευθείας στον Γενικό Γραμματέα. Αυτό αναφέρει, δηλαδή. Επιτέλους, κύριε Υπουργέ, πρέπει να μπει ένα τέλος στη διοικητική υπαγωγή δομών σε πολιτικά πρόσωπα και αυτό κρατείστε το.

Η κάθε δομή, λοιπόν, πρέπει να υπάγεται διοικητικά στην αντίστοιχη ιεραρχία, εν προκειμένω, Υπηρεσία Συντονισμού Ενιαίας Ψηφιακής Πύλης, να υπάγεται, δηλαδή, πού; Στον αρμόδιο Γενικό Διευθυντή, γιατί σε κάθε Κυβέρνηση και στο κράτος υπάρχει συνεχεία, γιατί διαφορετικά θα πάμε σε ασυνέχεια. Ο Γενικός Γραμματέας, δηλαδή, πρέπει να εποπτεύει, κατά την άποψή σας, όλες τις δομές.

Να θυμίσω ότι το Υπουργείο σήμερα έχει 4 Γενικές Γραμματείες, 6 ιδιαίτερα πολιτικά γραφεία και ένα Γραφείο Τύπου. Σίγουρα, λοιπόν, δεν υπάρχει μείωση των μετακλητών που η Κυβέρνηση επιθυμούσε.

Δεύτερον, θα πρέπει εδώ να τονιστεί ότι σε μία από αυτές τις Γενικές Γραμματείες υπάρχει, ήδη, η Γενική Διεύθυνση Ηλεκτρονικής Διακυβέρνησης, η οποία, μάλιστα, αναπτύσσεται σε 3 διευθύνσεις και σε 10 τμήματα και στα οποία προβλέπονται 118 θέσεις υπαλλήλων. Εδώ μην ξεχνάτε ότι σε αυτή υπάγονται, ήδη, οι διευθύνσεις σχετικά με την ηλεκτρονική διακυβέρνηση, τα τομεακά έργα του Δημοσίου τομέα, καθώς και η ψηφιακή στρατηγική.

Πολύ φοβάμαι, αγαπητοί συνάδελφοι, ότι θα ανακύψουν ζητήματα επικάλυψης και σύγχυσης αρμοδιοτήτων. Άρα, η μόνη εξήγηση που μπορεί να δει για τη νέα υπηρεσία είναι για λόγους σκοπιμότητας. Αν διαφωνείτε, κύριε Υπουργέ, δώστε τη δική σας εξήγηση, την οποία θα ήθελα να ακούσω.

Έρχομαι τώρα στη σύσταση θέσεων μετακλητών. Μάλιστα, το έχουμε και εδώ, αλλά και στο άρθρο 21. Προεκλογικά μιλούσατε για μείωση θέσεων μετακλητών, περιμένω την απάντησης σας.

Ολοκληρώνοντας, θα ήθελα να πω ότι αναμένουμε τις τοποθετήσεις και την έκφραση γνώμης των φορέων και θα επανέλθουμε με τις παρατηρήσεις μας, οι οποίες θα είναι γόνιμες και εποικοδομητικές στη συζήτηση επί των άρθρων.

Επί της αρχής, λοιπόν, θα πω ότι επιφυλασσόμαστε για την Ολομέλεια.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Νομίζω ότι είναι αδιαμφισβήτητος ο κοινωνικός ρόλος της τέχνης, με τον μοναδικό τρόπο που αυτή διαθέτει να αντανακλά την πραγματικότητα, να κινητοποιεί τις αισθήσεις του ανθρώπου, να αποκαλύπτει πλευρές της πραγματικότητας στον άνθρωπο και να του προσφέρει συναισθηματική ισορροπία και ευχαρίστηση.

Αυτός ο κοινωνικός ρόλος, βεβαίως, έρχεται σε πλήρη αντίθεση και σε πλήρη αντίφαση με τον εμπορευματικό χαρακτήρα της τέχνης και μιλώ για την τέχνη, γιατί, όταν μιλάμε για το οπτικοακουστικό έργο, μιλάμε για ένα οπτικοακουστικό έργο τέχνης.

Ο εμπορευματικός, λοιπόν, χαρακτήρα της τέχνης που επιβάλλει ο καπιταλισμός, έτσι κι αλλιώς, αυτός είναι ο τρόπος με τον οποίο αντιλαμβάνεται την πραγματικότητα αυτό το σύστημα σε όλες τις σφαίρες της κοινωνικής και της παραγωγικής δραστηριότητας του ανθρώπου.

Ο καπιταλισμός βλέπει και δημιουργεί συνεχώς μόνον εμπορεύματα, τα κοινωνικά αγαθά είναι στη σφαίρα τη θεωρητική μονάχα και πουθενά αλλού.

Όταν, λοιπόν, για να μπω στην ουσία τώρα του νομοσχεδίου, έφερε στη Βουλή το 2017, η προηγούμενη κυβέρνηση, η κυβέρνηση του ΣΥΡΙΖΑ, τον νόμο 4487, αυτόν τον αριθμό πήρε, ένα νόμο για τον οποίο ο Εισηγητής της Νέας Δημοκρατίας, με γενναιότητα αναγνώρισε το θετικό του ρόλο και τον επαίνεσε, πριν από λίγο και συγκεκριμένα στα άρθρα του τέταρτου κεφαλαίου αυτού του νόμου, για τη δημιουργία του θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα. Εμείς, αυτόν τον νόμο και αυτό το κεφάλαιο φυσικά, το είχαμε καταψηφίσει. Γιατί είναι ένα κεφάλαιο, το οποίο ενισχύει, δίνει κίνητρα στους επενδυτές, σ αυτόν τον συγκεκριμένο χώρο της τέχνης και του πολιτισμού, με βασικά κριτήρια για οποιοδήποτε έργο, τα οικονομικά του χαρακτηριστικά και μεγέθη. Επειδή αυτός ο νόμος, επιπλέον, αντιμετωπίζει το οπτικοακουστικό έργο, μόνο ως προς την εμπορευματική του διάσταση, αγνοώντας ή αδιαφορώντας, τελείως, για τα πολιτιστικά και αισθητικά του χαρακτηριστικά.

Η Νέα Δημοκρατία, δεν κάνει τίποτε άλλο, παρά με το νόμο το σημερινό και με τα πρώτα άρθρα αυτού του νομοσχεδίου, τα πρώτα 12 άρθρα, συνεχίζει ακριβώς εκεί που σταμάτησε ο ΣΥΡΙΖΑ, στην ίδια κατεύθυνση, κάνοντας ορισμένες, βεβαίως, αναγκαίες προσαρμογές, μιας και δεν επαληθεύτηκαν στη ζωή, οι προσδοκίες που γέννησε ο νόμος 4487, οι προσδοκίες που είχε ο νόμος σε σχέση με την προσέλκυση των περίφημων επενδυτών στο χώρο των οπτικοακουστικών μέσων. Γιατί η πραγματικότητα, όπως ξέρετε, είναι αμείλικτη και δείχνει ότι τα μονοπώλια του οπτικοακουστικού τομέα, ζητάνε βασικά χώρες για την παραγωγή ταινιών, που θα πληρούν δύο βασικά χαρακτηριστικά. Πρώτον, ένα φθηνό, εξειδικευμένο, εργατικό δυναμικό και βεβαίως, την ύπαρξη μιας κατάλληλης κινηματογραφικής υποδομής. Στην περιοχή μας, ξέρετε, υπάρχουν και άλλοι ανταγωνιστές που να διαθέτουν αυτά τα «προσόντα». Και το τίμημα για να τους ανταγωνιστούμε εμείς -και αυτό ας το ακούσουν οι εργαζόμενοι στο χώρο, εργαζόμενοι οι οποίοι έχουν δεχθεί πάρα πολύ μεγάλα πλήγματα, ειδικά αυτή η κατηγορία των ανθρώπων που υπηρετούνε στην τέχνη, με την πανδημία - θα έχουν, λοιπόν, χαμηλότερες αποδοχές και χειρότερες συνθήκες εργασίας, μιας και η ανταγωνιστικότητα ανάμεσα σε χώρες με τέτοιους στόχους, οδηγούν σε τέτοια αποτελέσματα.

Αλλά, αν δούμε ένα στοιχείο αυτού του νομοσχεδίου, η Κυβέρνηση για παράδειγμα, στις περιπτώσεις που παρουσιάζεται να αντιλαμβάνεται τα αιτήματα των ανθρώπων του χώρου των οπτικοακουστικών έργων, όπως για παράδειγμα για τις μικρού μήκους ταινίες -και για να χαρακτηριστεί μια ταινία μικρού μήκους θα πρέπει να είναι διάρκειας μικρότερη των 60 λεπτών- η υποχώρηση του κατώτατου ορίου επιλέξιμων δαπανών της επένδυσης, από τις 80.000 στις 60.000, είναι μάλλον μικρή και απέχει βέβαια, παρασάγγας από τις 25 χιλιάδες, που θεωρούσαν ως μια ρεαλιστική βάση τα σωματεία του χώρου, για να μπορέσει να σταθεί με οικονομικούς όρους μια τέτοια επιχείρηση και ένα τέτοιο έργο. Βεβαίως, απέχει πάρα πολύ, που 60 και που 15 που βάζει το ίδιο το νομοσχέδιο ως κατώτατο όριο επιλέξιμης δαπάνης, για ένα ωριαίο επεισόδιο τηλεοπτικής σειράς. Δηλαδή, για ένα ωριαίο επεισόδιο τηλεοπτικής σειράς, κατώτατη επιλέξιμη δαπάνη βάζετε τις 15.000 και για μια ταινία μικρού μήκους στον ίδιο ακριβώς χρόνο, βάζετε κατώτατη δαπάνη τις 60.000, τετραπλάσιο ποσό. Νομίζω ότι θα χρειαστεί να δώσετε μια εξήγηση γι’ αυτό.

Βεβαίως, εμείς γνωρίζουμε, ότι αυτό έχει να κάνει με τις επιλογές της Κυβέρνησης. Πρώτα-πρώτα, με το ότι η ίδια η Κυβέρνηση, στην Εισηγητική της Έκθεση, ομολογεί ότι δεν την ενδιαφέρει πια και τόσο πολύ, δεν καίγεται για την ανάπτυξη του εγχώριου οπτικοακουστικού τομέα, αλλά κυρίως, για την προσέλκυση επενδυτών. Διαβάζω από την Εισηγητική Έκθεση «το νομοσχέδιο επιδιώκει στη δημιουργία, λοιπόν, ενός ευνοϊκού, οικονομικού, διοικητικού και εν γένει επενδυτικού περιβάλλοντος, την προσέλκυση περισσότερων ημεδαπών, αλλά και αλλοδαπών παραγωγών οπτικοακουστικών έργων και την ενίσχυση πολλών επαγγελματικών κλάδων, μέσα από την αύξηση των επενδύσεων στον τομέα των οπτικοακουστικών έργων, με πολλαπλασιαστικά οφέλη για την οικονομία της χώρας, σε μια ιδιαίτερη, κρίσιμη περίοδο».

Τώρα, δεν φαίνεται να μοιάζει και πάρα πολύ για τέχνη όλο αυτό, αλλά εν πάση περιπτώσει, το διάβασα, για να δούμε την αντίληψη που διαθέτει η Κυβέρνηση ως προς αυτά τα ζητήματα.

Δεύτερον, ο δεύτερος λόγος που συμπεριφέρεται έτσι στους «μικρομηκάδες», να το πω έτσι, του Φεστιβάλ της Δράμας, για όσους μας ακούνε, είναι γιατί έχει μια τάση και δεν μπορεί να το κρύψει άλλωστε, να φιλοδωρεί συνεχώς με δωράκια τα τηλεοπτικά κανάλια και τους καναλάρχες. Το τελευταίο ήταν αυτή η απαλλαγή από την εισφορά που έπρεπε να δώσουν φέτος για τις τηλεοπτικές άδειες.

Για να μην αδικήσουμε, όμως και τους υπόλοιπους, να πούμε ότι, σε σχέση, κυρίως, με την παραγωγή ταινιών, με τη χρηματοδότηση ταινιών, δηλαδή, του ελληνικού κινηματογράφου, ενώ το ΠΑ.ΣΟ.Κ. τότε θεσπίζει το περίφημο 1,5% επί του συνόλου των εσόδων ενός καναλιού ή επί του συνόλου του ετήσιου κύκλου των εργασιών του, το ίδιο το ΠΑ.ΣΟ.Κ. μετά από λίγο το κατεβάζει στο μισό του 1,5%, ενώ ο ΣΥΡΙΖΑ, προχωρώντας παραπέρα, ορίζει ως βάση για τον υπολογισμό αυτού του 1,5%, όχι το σύνολο των εσόδων, όχι τον ετήσιο κύκλο εργασιών, αλλά το σύνολο των διαφημιστικών μονάχα εσόδων και υπάρχει πολύ μεγάλη διαφορά.

Έρχεται τώρα η σημερινή Κυβέρνηση και προσθέτει και το δικό της λιθαράκι, δίνοντας ένα ακόμα αβαντάζ στα ιδιωτικά κανάλια απέναντι στην κρατική ΕΡΤ. Πώς; Με το να αποκλείει την ΕΡΤ από τη χρηματοδότηση από το ΕΚΟΜΕ, από το Εθνικό Κέντρο Οπτικοακουστικών Μέσων. Αυτά λέει το νομοσχέδιο. Αποκλείει την ΕΡΤ, η οποία είναι ο μοναδικός φορέας σε αυτό τον χώρο, ο οποίος καταβάλλει το 1,5% για την παραγωγή των κινηματογραφικών ταινιών.

Όσο για τα όρια που συντέμνονται ως προς την εξόφληση των οφειλών απέναντι στους δικαιούχους, δεν νομίζουμε ότι αφορά ιδιαίτερα τη μεγαλύτερη μάζα των δημιουργών των οπτικοακουστικών έργων, γιατί είναι μικρή και έτσι κι αλλιώς είναι αποκλεισμένη από τις διατάξεις του συγκεκριμένου νόμου, του ν. 4487.

Ως προς αυτά τα άρθρα, για να συνοψίσω, τα πρώτα 12 άρθρα, που αναφέρονται στην επιτάχυνση και την λεγόμενη απλούστευση της ενίσχυσης των οπτικοακουστικών έργων στην Ελλάδα, έχουμε αρνητική θέση, θα καταψηφίσουμε. Δεν νομίζουμε ότι υπάρχει κάτι θετικό, για το οποίο να αλλάξουμε τη γνώμη μας.

Έρχομαι τώρα στο δεύτερο τμήμα του νομοσχεδίου, το άλλο μισό, δηλαδή, σε σχέση με τις ψηφιακές πλατφόρμες, για τις ψηφιακές δημόσιες υπηρεσίες, την ενιαία ψηφιακή πύλη της δημόσιας διοίκησης. Ξέρετε, με τον τρόπο που αναφέρονται και στην εισηγητική έκθεση, αλλά και στο νομοσχέδιο, μπορεί κανείς να παρασυρθεί και να νομίσει ότι προχωράνε σε ουδέτερους ή ακόμα και σε θετικούς εκσυγχρονισμούς για τους εργαζόμενους. Ακούει για ηλεκτρονικές συνταγές, ακούει για την αποφυγή της γραφειοκρατίας με τα διπλώματα κ.λπ.. Ποιος δεν τα θέλει όλα αυτά, αλλά άραγε είναι μόνον αυτό ή είναι κι άλλα πράγματα;

Ωστόσο αν κανείς εξετάσει πίσω από τις λέξεις και παραμερίσει λιγάκι αυτήν την κουρτίνα, που κρύβει και το ουσιαστικό περιεχόμενο των διατάξεων, καταρχήν δεν μπορεί να μην διαπιστώσει την αυξημένη δυνατότητα που αποκτά το αστικό κράτος να συλλέγει στοιχεία, τα οποία, προσέξτε, δεν τα κρατάει για τον εαυτό του - θα έλεγε κανείς ότι αυτό είναι και θεμιτό - αλλά έχει το δικαίωμα να τα παραχωρεί για παράδειγμα και στα πιστωτικά ιδρύματα, στις τράπεζες για παράδειγμα. Μιλάμε για προσωπικά δεδομένα και ξέρετε η διάταξη - νομίζω είναι στο άρθρο 17 - που λέει ότι χρειάζεται και η συγκατάθεση του ατόμου, νομίζουμε ότι μπορεί να παραβιαστεί και έχει παραβιαστεί πάρα πολλές φορές.

Το δεύτερο, στο οποίο πρέπει να δώσουμε μια ιδιαίτερη προσοχή είναι ότι δίνεται η δυνατότητα με αυτές τις διατάξεις να μειωθεί η κρατική δαπάνη, για παράδειγμα μέσα από την επιβολή των ιατρικών πρωτοκόλλων μέσω των ηλεκτρονικών ιατρικών συνταγών ή με την ευθυγράμμιση που επιχειρείται με το ευρωενωσιακό σύστημα πτυχίων και αναφέρομαι στο ΔΟΑΤΑΠ ή ακόμα ακόμα, θα ΄λεγε κανείς και με την διάθεση και την επιλογή της Κυβέρνησης να «σπρώχνει» την διαμαρτυρία, την όποια διαμαρτυρία των εργαζομένων, να διοχετεύεται σε απλές αποστολές ηλεκτρονικών μηνυμάτων.

Έχει μια σημασία όλο αυτό, σε σχέση και με το νομοσχέδιο που θα συζητήσει η ίδια Επιτροπή, για τον περιορισμό των διαδηλώσεων. Αυτό που μπορούμε να πούμε εμείς για τις ψηφιακές πλατφόρμες και τις ηλεκτρονικές πλατφόρμες, είναι ότι, δεν είναι κακό πράγμα αυτές, δεν είναι αρνητικές από μόνες τους. Το ζήτημα είναι, ποια πολιτική έρχονται να υπηρετήσουν. Εκεί είναι το ζήτημα. Και βεβαίως, εφόσον η πολιτική αυτή είναι αντιδραστική, είναι αντιλαϊκή, δεν μπορεί παρά και οι ρυθμίσεις, μέσα από αυτές τις πλατφόρμες, να έχουν τέτοια κατεύθυνση. Είναι λοιπόν, άρρηκτα δεμένες με την προώθηση της αντιδραστικής πολιτικής και όταν μιλάμε για το ψηφιακό Κράτος, δεν μιλάμε για ένα ψηφιακό ουδέτερο Κράτος, μιλάμε για το αστικό Κράτος, που έχει πολύ συγκεκριμένα χαρακτηριστικά και πάρα πολύ συγκεκριμένη αποστολή. Αυτό είναι που ορίζει και τη δική μας τοποθέτηση.

Να πούμε εδώ βεβαίως, ότι θα μπορούσαν τα πράγματα να ήταν πολύ διαφορετικά, εφόσον ήταν διαφορετικός ο χαρακτήρας του Κράτους και από αστικός, να γινόταν εργατικός, να γινόταν λαϊκός, να φρόντιζε δηλαδή, αυτό το Κράτος, το εργατικό και λαϊκό, να ικανοποιήσει, πρώτα και αποκλειστικά, τις ανάγκες των εργαζομένων και των λαϊκών στρωμάτων.

Κλείνοντας, μας προβληματίζει εξαιρετικά το γεγονός, ότι μέσα από το άρθρο 18 και το σημειώνουμε και γι’ αυτό και το λέμε από την πρώτη συνεδρίαση, θα περιμένουμε και την απάντηση από τον αρμόδιο Υπουργό, την πιθανότητα, μέσα από το άρθρο 18, να παγώσει η καταβολή εκατοντάδων χιλιάδων επιδομάτων, με τον τρόπο που διατυπώνεται και με τον τρόπο που αναφέρεται, σε σχέση με τις επιστροφές, με τις δαπάνες του ΕΟΠΥΥ. Θα θέλαμε μια απάντηση από το Υπουργείο. Έχουμε σοβαρές επιφυλάξεις και ως προς αυτό.

Συνολικά, είμαστε αρνητικοί για το νομοσχέδιο και θα καταψηφίσουμε τα περισσότερα άρθρα. Ευχαριστώ .

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Μπίζιου Στεργιανή, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Κασιμάτη Νίνα, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Κωνσταντόπουλος Δημήτριος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει ο κ. Χήτας, Ειδικός Αγορητής της Ελληνικής Λύσης.

**ΚΩΝΣΤΑΤΝΙΝΟΣ ΧΗΤΑΣ (Ειδικός Αγορητής της Ελληνικής Λύσης –ΚΥΡΙΑΚΟΣ ΒΕΛΟΠΟΥΛΟΣ):** Κύριοι Υπουργοί, τα μέτρα που ελήφθησαν, λόγω κορονοϊού και γι’ αυτό είχε ένα ενδιαφέρον το νομοσχέδιο αυτό, αποκάλυψε και τα πολλά ψηφιακά τρωτά σημεία της Ελλάδος, τα οποία, θεωρώ, σαν Υπουργείο τα γνωρίζετε πάρα πολύ καλά. Μπορεί να θέλουμε να μιλάμε για ψηφιοποίηση σήμερα εδώ και οδηγούμαστε στο νομοσχέδιο αυτό, αλλά δεν μπορούμε να παραβλέψουμε, ότι σαν έννοια, το ψηφιακό κράτος, ακούγεται και λίγο κινέζικο, σε ένα πολύ μεγάλο μέρος του πληθυσμού των Ελλήνων και κυρίως, στα άτομα της τρίτης ηλικίας. Θα εξηγήσω και θα αναλύσω στη συνέχεια τι θέλω να πω.

Στην καραντίνα που ζήσαμε όλοι μας, κάποιοι από εμάς βρήκαμε τρόπο να βάλουμε στη ζωή μας, να την βγάλουμε από τον πάγο, και συμμετείχαμε σε κάποιες δραστηριότητες. Οι δουλειές για κάποιους προχώρησαν. Για την εργασία, επικοινωνήσαμε με τα νέα μέσα. Η αγορά κινήθηκε λίγο μέσα από το online shopping, τις ηλεκτρονικές αγορές κ.λπ.. Όμως, αυτό κατέδειξε και το εξής: Ότι το χάσμα, μεταξύ αυτών που χειρίζονται την τεχνολογία και αυτών που ζούνε στο ψηφιακό μεσαίωνα, μεγάλωσε ακόμη περισσότερο και αυτό ένα πάρα πολύ σημαντικό κομμάτι, το οποίο, δεν θα πρέπει, ως Υπουργείο, να περάσει απαρατήρητο από εσάς. Όσοι δεν ήταν από πριν εξοικειωμένοι, ένιωσαν ακόμη πιο ξεκρέμαστοι και νομίζω ότι αυτό είναι ξεκάθαρο.

Ακούστε μια έρευνα, κύριε Υπουργέ, του Εθνικού Κέντρου Κοινωνικών Ερευνών, για το word internet project. Είναι μια έρευνα του 2020 του Εθνικού Κέντρου Κοινωνικών Ερευνών. Έχει πολύ μεγάλο ενδιαφέρον. Οι Έλληνες, αγαπητοί συνάδελφοι, βρίσκονται εκτός ψηφιακού περιβάλλοντος, για δύο λόγους. Ο πρώτος λόγος είναι η έλλειψη ενδιαφέροντος. Ο δεύτερος λόγος είναι η απουσία τεχνικών γνώσεων. Αυτοί είναι δύο λόγοι που οι Έλληνες, κατά κύριο λόγο, βρίσκονται εκτός ψηφιακού περιβάλλοντος.

Ένας στους τρεις δεν έχει επαφή με το ίντερνετ. Είναι τρομακτικό. Το ένα τρίτο του πληθυσμού, λοιπόν, παραμένει εκτός σύνδεσης. Το υψηλότερο ποσοστό των μη χρηστών του ίντερνετ ανήκει στην ομάδα των 65 και, των 65+. Δηλαδή, από 30% που δεν έχει σχέση με το ίντερνετ, το 60% αυτών ανήκουν στην ομάδα πάνω από 65 χρονών. Υπάρχει, δηλαδή, θετική συσχέτιση της μη χρήσης με τις μεγάλες ηλικίες. Όσο πιο μεγάλοι σε ηλικία, τόσο λιγότερη σχέση έχουν με το διαδίκτυο. Η πλειοψηφία των μη χρηστών δεν έχει απασχόληση. Το 84% αυτών των ανθρώπων δεν έχουν δουλειά, δεν έχουν απασχόληση, είτε είναι συνταξιούχοι, αφού είναι και η ηλικία τους πολύ μεγάλη. Το 62%, όπως σας είπα, είναι συνταξιούχοι. Το 14% ασχολείται με τα οικιακά ή τη φροντίδα άλλου προσώπου και το 7% είναι άνεργοι. Το 7%, κύριοι συνάδελφοι.

Όλα αυτά, κύριε Υπουργέ, αποδεικνύουν ότι η ψηφιοποίηση του κράτους, την οποία θέλετε να προχωρήσετε εσείς, δεν είναι ένα εύκολο εγχείρημα. Δεν μπορώ να παραγνωρίσω και να μην πω ότι πραγματικά το εγχείρημά σας είναι σοβαρό και θα πρέπει, κάποια στιγμή, να περάσουμε στο επόμενο βήμα. Να τα δούμε, όμως, προσεκτικά και ένα-ένα.

Δεν μπορούμε να το πετύχουμε αυτό, αδιαφορώντας για όσους δεν μπορούν να ακολουθήσουν. Γιατί υπάρχουν πολλοί συνάνθρωποί μας, οι οποίοι δεν μπορούν να ακολουθήσουν. Όχι, απαραίτητα, γιατί δεν θέλουν, αλλά δεν μπορούν κιόλας.

Όλοι συμφωνούμε ότι το διαδίκτυο είναι το σημαντικότερο όπλο, το πιο σημαντικό όπλο που έχουμε στην κατοχή μας, προκειμένου να καταπολεμήσουμε αυτό το τέρας που λέγεται γραφειοκρατία και την έχουμε ζήσει όλοι στο πετσί μας. Ναι, ο εκσυγχρονισμός του κράτους είναι απαραίτητος. Δεν αρκούν, όμως, μόνο οι εξαγγελίες και τα ευχολόγια. Χρειάζεται να υπάρχουν πρωτίστως οι κατάλληλες υποδομές και ο εξοπλισμός στη δημόσια διοίκηση. Και εδώ πλέον το βάρος πέφτει σε εσάς, κύριοι Υπουργοί. Ικανά, λειτουργικά συστήματα που να μπορούν να ανταπεξέλθουν στις πραγματικές ανάγκες των πολιτών, όπως αυτές διαμορφώνονται στο νέο ψηφιακό περιβάλλον.

Και ξεκινάω. Τα ζητήματα κυβερνοασφάλειας είναι πρώτιστης σημασίας. Προσωπικά δεδομένα πολιτών. Ερωτώ, μπορούμε, ως χώρα, να εγγυηθούμε ότι έχει διασφαλιστεί η απόλυτη προστασία των προσωπικών δεδομένων των πολιτών; Αυτό είναι ένα τεράστιο ερώτημα και δεν ξέρω αν μπορούμε να το απαντήσουμε. Και μάλιστα, επειδή η ψηφιακή τεχνολογία βρίσκει εφαρμογή και στην ιατρική, δηλαδή σε ευαίσθητα προσωπικά δεδομένα, όλοι αντιλαμβανόμαστε πόσο σημαντικό είναι να μην διαρρεύσουν και να μην παραποιηθούν τα στοιχεία αυτά για τα προσωπικά δεδομένα.

Το ίδιο, φυσικά, ισχύει και για τις οικονομικές συναλλαγές μας, στη διαδικτυακή αγορά. Είναι ένα μεγάλο κομμάτι και αυτό.

«Ναι», λοιπόν, στη μείωση της γραφειοκρατίας και στην τεχνολογική αναβάθμιση, αλλά με όλες τις ασφαλιστικές δικλείδες για τη διαφύλαξη των προσωπικών δεδομένων.

Σε ότι αφορά στη χρηματοδότηση των οπτικοακουστικών έργων στη χώρα μας. Θα τα πούμε αναλυτικά και στην κατ’ άρθρον ανάλυση. Σήμερα, όμως, θα μου επιτρέψετε να αναφέρω κάτι και να επισημάνω ότι η προσέλκυση επενδύσεων στον τομέα δεν είναι αρνητική ως σκοπός, ως στόχος, όπως το έχετε.

Θα πρέπει, όμως, κύριοι Υπουργοί, να υπάρξει διαφάνεια στα χρήματα της χρηματοδότησης και να γίνεται έλεγχος ενδελεχής στη θεματική των οπτικοακουστικών έργων, που θα χρηματοδοτηθούν με αυτόν τον τρόπο. Δηλαδή, να μην ενισχύονται τυχόν ανθελληνικές παραγωγές, αλλά έργα που θα αναδεικνύουν την ιστορία μας, τον πολιτισμό μας, την πατρίδα μας γενικότερα. Σαφώς και πρέπει να ξεπεράσουμε τις αγκυλώσεις του παρελθόντος.

Διώξανε από τη χώρα μας, -κύριε Υπουργέ, δεν ξέρω αν το γνωρίζετε, - τεράστιες παραγωγές στο παρελθόν. Το λέω, γιατί δεν ξέρω αν γνωρίζετε το παράδειγμα που θα σας αναφέρω ή όχι, κύριοι Υπουργοί. Όσο παράλογο και αν σας ακούγετε, έχουμε πει, στο παρελθόν, «όχι» σε γυρίσματα της τηλεοπτικής σειράς GAME OF THRONES. Η Ελλάς είπε «όχι», όταν οι παραγωγοί είχαν ζητήσει να γυρίσουν κάποια πλάνα στην Ικαρία, το 2015. Εννοείται ότι δεν λέω ότι είναι δική σας ευθύνη. Θέλω να πω ότι είχαμε τέτοιες αγκυλώσεις και τέτοια κολλήματα. Το χειρότερο είναι ότι μετά την άρνηση αυτή, οι παραγωγοί «δεν τα βάψανε και μαύρα», έφυγαν και πήγαν στην Ισπανία. Πήγαν στη Σεβίλλη, η οποία προβλήθηκε σε όλα τα μήκη και τα πλάτη του πλανήτη, μέσα από τη δημοφιλή αυτή τηλεοπτική σειρά.

Με αφορμή, λοιπόν, το παραπάνω παράδειγμα, θέλω να αναφέρω ότι στην πόλη της Θεσσαλονίκης – είστε από εκεί κοντά, από το Κιλκίς, κύριε Υπουργέ - στην περιοχή των Βασιλικών, έχουν ξεκινήσει – θα το γνωρίζετε, προφανώς - οι διαδικασίες για τη δημιουργία χολιγουντιανών στούντιο κινηματογραφικών και τηλεοπτικών παραγωγών. Θα το γνωρίζετε.

Στη Θεσσαλονίκη, στα Βασιλικά είναι αυτό. Το έργο, για να καταλάβετε, το «τρέχει» εκεί η Περιφέρεια Κεντρικής Μακεδονίας. Φημολογείται – δεν θα το πω με βεβαιότητα, θέλω να είμαι ειλικρινής μαζί σας - ότι οι θέσεις εργασίας για τους Έλληνες, θα είναι ελάχιστες. Τις περισσότερες θέσεις θα καταλάβουν βαλκάνιοι, που έχουν δουλέψει στα αντίστοιχα στούντιο παραγωγής, τόσο στη Ρουμανία, όσο και στη Βουλγαρία. Επαναλαμβάνω ότι πρόκειται για υπερσύγχρονα στούντιο παραγωγής χολιγουντιανών παραγωγών, στα Βασιλικά Θεσσαλονίκης.

Δε χρειάζεται να πω εγώ πόσο σημαντικό είναι να διασφαλίσουμε θέσεις εργασίας για τους συμπολίτες μας σε τέτοιου είδους επενδύσεις.

Να ζητήσουμε, κύριε Υπουργέ και να πάρουμε εγγυήσεις. Ως πολιτεία, μπορούμε να το κάνουμε. Τουλάχιστον το 60% των θέσεων εργασίας που θα ανοίξουν να είναι ντόπιοι ή, αν θέλετε, Έλληνες πολίτες.

Η ανεργία μαστίζει τη χώρα μας και ξέρετε ότι στη Μακεδονία συγκεκριμένα, η κατάσταση είναι πάρα πολύ άσχημη. Οι νέοι πλέον δε βρίσκουν δουλειά, πολλοί έχουν χάσει τη δουλειά τους και τρέχουν να εξασφαλίσουν ένα απλό μεροκάματο.

Να έλθουν, λοιπόν, οι επενδυτές, οι οποίοι θα βγάλουν κέρδος στη χώρα μας και καλά θα κάνουν, αλλά, ταυτόχρονα, θα πρέπει να ενισχυθεί και η τοπική κοινωνία.

Έτσι πρέπει να σκεφτόμαστε και έτσι πρέπει να κινούμαστε. Όχι μόνο να δίνουμε απλόχερα τα πάντα στους επενδυτές για μια επένδυση, αλλά να εξασφαλίσουμε και πράγματα για εμάς.

Να δώσουμε δουλειά στον κόσμο. Ο κόσμος δε θέλει ούτε επιδόματα ούτε διευκολύνσεις. Δουλειά θέλει ο κόσμος και ιδίως οι νέοι μας, τα νέα αυτά επαγγέλματα.

Πάμε τώρα στο τρίτο κομμάτι ,για το οποίο θέλω να πιστεύω ότι θα είμαι σύντομος και περιεκτικός σε αυτά που αναφέρει το νομοσχέδιο, το οποίο προσεγγίζουμε, κύριε Υπουργέ, με μεγάλο σεβασμό και σοβαρότητα, όπως κάνουμε με όλα τα νομοσχέδια.

Έχει κάποιες διατάξεις το νομοσχέδιο που έχουν να κάνουν με τις διαδικασίες αναδοχής και υιοθεσίας. Θεωρώ υποχρέωση, εκπροσωπώντας στο νομοσχέδιο αυτό την Ελληνική Λύση, να επισημάνω μια πάγια θέση του κόμματός μας. Είναι προφανές πως είμαστε αντίθετοι, κάθετα αντίθετοι, σε οποιαδήποτε είδους υιοθεσία από ομόφυλα ζευγάρια.

Σε αυτό δε σηκώνουμε συζήτηση. Η οικογένεια είναι η μητέρα και ο πατέρας. Δεν είναι ούτε ο γονέας 1 ούτε ο γονέας 2 ούτε ο γονέας 13. Απλά πράγματα και ξεκάθαρα, μητέρα και πατέρας.

Από κει και πέρα, μιας και το νομοσχέδιο αναφέρεται και σε πολλά μητρώα, πρέπει εδώ να επισημάνουμε την ανάγκη διαφύλαξης και προστασίας των προσωπικών δεδομένων.

Όσο αφορά τώρα τις υιοθεσίες, να πούμε και να συμφωνήσουμε ότι είναι πολύ θετικό ότι ρυθμίζονται ζητήματα που κάνουν πιο εύκολη τη διαδικασία για να γίνει η πράξη της υιοθεσίας πιο γρήγορη και πιο εύκολη. Όμως, εδώ θα πρέπει να προσέξουμε. Δε μπορούμε να μιλάμε για υιοθεσίες, κύριε Υπουργέ και να μη θίγουμε το τεράστιο ζήτημα των νομότυπων υιοθεσιών από παιδία κυρίως, τρίτων χωρών.

Αυτό είναι ένα πολύ επικίνδυνο μονοπάτι. Μιλάμε για υιοθεσίες παιδιών τρίτων χωρών. Τα συμφέροντα είναι πολλά και να σας επισημάνω τώρα κάτι. Έχουν πολλά πλοκάμια και με διεθνείς προεκτάσεις. Πρέπει να εστιάσει η νομοθεσία, για να χτυπήσουμε το κακό, κύριοι Υπουργοί, στη ρίζα του, σε ότι αφορά του το κομμάτι των υιοθεσιών αυτών.

Υπάρχουν αυτή τη στιγμή στη χώρα μας κυκλώματα που αποτελούνται από δικηγόρους, γιατρούς, συμβολαιογράφους και διάφορους μεσάζοντες, που αδίστακτα εμπορεύονται βρέφη. Σύμφωνα με στοιχεία που έχουν προκύψει, από έρευνες της αστυνομίας είναι τα στοιχεία αυτά, για εξάρθρωση τέτοιων κυκλωμάτων, τα ποσά για τα άτεκνα ζευγάρια, μπορεί να πληρώνουν σε δόσεις, κυμαίνονται από 10.000 έως 28.000.

Το αντιλαμβάνεστε;

Υπάρχουν πολλά άτεκνα ζευγάρια και στον κύκλο μας, στον περίγυρό μας, τα οποία, στην ευαισθησία τους επάνω, πληρώνουν πολλά και υπάρχουν αυτά τα βρωμερά κυκλώματα που εκμεταλλεύονται τις καταστάσεις αυτές. Φεύγουν χρήματα και στο εξωτερικό. Υπάρχουν σχετικές υποθέσεις που φεύγουν χρήματα στο εξωτερικό. Γιατί στέλνουν χρήματα στο εξωτερικό; Τα στέλνουν, π.χ. στη Βουλγαρία, για τα έξοδα της κύησης της συγκεκριμένης γυναίκας που θα δώσει το παιδί της ή και για την μεταφορά της ετοιμόγεννης μάνας στην Ελλάδα. Είναι ένα οργανωμένο έγκλημα που πρέπει όχι μόνο να το θίξουμε αλλά, κυρίως, να το καταπολεμήσουμε.

Κλείνοντας, θα ήθελα να τονίσω ότι δεν πρέπει μονόδρομα να αναπτυχθεί το λεγόμενο ψηφιακό κράτος. Θα πρέπει να υπάρχει κατάλληλη ισορροπία και θέλω να το θέσω υπόψη σας. Είστε άνθρωποι που διαχειρίζεστε ένα πολύ σύγχρονο και ιδιαίτερο Υπουργείο, που καλούμαστε να περπατήσουμε μαζί στο μέλλον.

Θα πρέπει να υπάρχει, λοιπόν, η κατάλληλη ισορροπία, κύριε Υπουργέ, μεταξύ του εκσυγχρονισμού του κράτους, από τη μία, αλλά και της διατήρησης, από την άλλη, της εθνικής ταυτότητας και της μοναδικότητας των Ελλήνων πολιτών.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η κ. Αδαμοπούλου, έχει τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, καλούμαστε σήμερα να συζητήσουμε το νομοσχέδιο του Υπουργείου Ψηφιακής Διακυβέρνησης με τίτλο «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Με την όποια επιφύλαξη ή κριτική σε επιμέρους διατάξεις, πρόκειται για μία νομοθετική πρωτοβουλία, η οποία προσεγγίζει στοχευμένα κάποια ζητήματα, συμβάλλοντας και στην ευθυγράμμιση με την καλή νομοθέτηση και διευκολύνοντας σε κάθε περίπτωση τον κοινοβουλευτικό διάλογο. Ευπρόσδεκτη, λοιπόν, η πτυχή και το σκεπτικό του σχεδίου με την ελπίδα απλά να μην πέσουμε πάλι στην παγίδα εμβόλιμων τροπολογιών.

Στο 1ο κεφάλαιο, προτείνονται στα άρθρα 1 έως 11 τροποποιήσεις σε σειρά διατάξεων του νόμου 4487/΄17 και στο άρθρο 12 κάποιες συναφείς προσαρμογές του κώδικα φορολογίας εισοδήματος.

Συγκεκριμένα, τροποποιείται το καθεστώς ενίσχυσης της παραγωγής οπτικοακουστικών έργων στην Ελλάδα, προτείνεται σύντμηση κάποιων προθεσμιών και παρέχονται φορολογικά και διοικητικά κίνητρα.

Στόχος, λοιπόν, όπως αναφέρεται στην αιτιολογική, είναι να αυξήσετε το επενδυτικό ενδιαφέρον, να δημιουργήσετε ένα ευνοϊκό επενδυτικό περιβάλλον ώστε να προσελκύσετε ξένους και Έλληνες παραγωγούς, οι οποίοι θα επενδύσουν σε αυτές τις δραστηριότητες και θα ενισχύσουν διάφορα επαγγέλματα έτσι ώστε, η χώρα να αποκομίσει κάποια πολλαπλασιαστικά οικονομικά οφέλη.

Καλοδεχούμενη σε κάθε περίπτωση είναι η αύξηση του ποσοστού του βασικού cash rebate από 35% σε 40%, του ποσοστού δηλαδή επιστροφής χρημάτων και του ποσοστού συμμετοχής των επιλέξιμων δαπανών προς τους συντελεστές του έργου από 25% σε 35% καθώς και η ένταξη των διοικητικών διαδικασιών στο πληροφοριακό σύστημα κρατικών ενισχύσεων.

Οι στόχοι είναι θεμιτοί, όμως τηρούμε κάποιες επιφυλάξεις, διότι η χάραξη πολιτικής ως προς την προώθηση του πολιτιστικού προϊόντος θέλει προσοχή ως προς το ότι θα πρέπει να δίνεται ιδιαίτερη βαρύτητα στην ποιότητα και στην πολυφωνία, σε σχέση με οποιαδήποτε οικονομική αποτίμηση και έναντι της στεγνής οικονομικής αποτίμησης και των οικονομικών και επενδυτικών κριτηρίων. Τα πολιτισμικά έργα δεν παύουν να έχουν πάνω απ’ όλα μία παιδευτική αυταξία και διάσταση, συνεπώς θα πρέπει να μένουν εκτός σταθμίσεων εσόδων και εξόδων.

Επίσης, είμαστε καχύποπτοι ως προς το δίκαιο και διαφανές μοίρασμα της πίτας, διότι δικαιούχοι χρηματοδότησης είναι τηλεοπτικά κανάλια και εταιρίες παραγωγής στις οποίες συμμετέχουν συχνά τα ίδια τα κανάλια και η ιδιοκτησία τους.

Έχουμε δει ότι μέχρι τώρα το δείγμα γραφής της Κυβέρνησης σε σχέση με τα media να μην είναι και το καλύτερο. Έχουμε πρωτοφανείς στενούς εναγκαλισμούς με τη μιντιακή ολιγαρχία και μία Κυβέρνηση, η οποία φροντίζει, συνεχώς, να επιδοτεί με πακτωλό ζεστού χρήματος όλα τα προσφιλή σε αυτή μέσα μαζικής ενημέρωσης.

Έτσι, λοιπόν, κρούομε τον κίνδυνο μέσα από αυτές τις ψηφιακές διαδικασίες να βρει η Κυβέρνηση άλλη μια ευκαιρία για να ξεπληρώσει τα όποια γραμμάτια.

Στο 2ο κεφάλαιο και στα άρθρα 13 έως και 15, ρυθμίζονται θέματα σχετικά με ορισμένες ψηφιακές δημόσιες υπηρεσίες που παρέχονται μέσω της ενιαίας ψηφιακής πύλης της δημόσιας διοίκησης.

Συγκεκριμένα, επεκτείνεται η ηλεκτρονική συνταγογράφηση φαρμάκων, παρέχεται η δυνατότητα ηλεκτρονικής αίτησης και υποβολής εγγράφων για αποζημίωση ειδικών και ατομικών αιτημάτων παροχής υπηρεσιών υγείας και εγκαθιδρύεται η ψηφιακή υπηρεσία διαβίβασης στοιχείων τίτλων σπουδών.

Ως προς τα σημεία αυτά κινείται το νομοσχέδιο προς τη σωστή κατεύθυνση. Το αναγνωρίζουμε, διότι ως γνωστόν το ΜέΡΑ25 υποστηρίζει το ψηφιακό το ηλεκτρονικό κράτος και ως λογική και ως πρακτική, διότι σε κάθε περίπτωση διασφαλίζει μία ταχύτερη εξυπηρέτηση των διοικουμένων, εξασφαλίζει τη διαφάνεια, μειώνει το κόστος της διακυβέρνησης και έτσι κατοχυρώνει την εμπιστοσύνη του πολίτη απέναντι στο κράτος.

Εκείνο όμως στο οποίο θέλουμε να σας επιστήσουμε την προσοχή, είναι σε σχέση με τις εξουσιοδοτικές διατάξεις που προβλέπει το νομοσχέδιο ως προς την έκδοση κανονιστικών διοικητικών πράξεων, δηλαδή ως προς την έκδοση υπουργικών αποφάσεων.

Σας καλούμε, κύριε Υπουργέ, αυτές τις υπουργικές αποφάσεις να τις έκδωσε άμεσα, ώστε να μη μείνουν «κενό γράμμα» οι διατάξεις του νόμου και, βεβαίως, να φροντίσετε για την αρτιότητα και την ποιότητα ως προς τη διατύπωση και τις ρυθμίσεις τους, διότι από αυτό ακριβώς θα εξαρτηθεί η εύρυθμη λειτουργικότητα των συστημάτων, που προβλέπονται με το παρόν νομοσχέδιο.

Μείζων, ως ΜέΡΑ25, θεωρούμε και το θέμα της ιδιοκτησίας του ενιαίου λογισμικού, διότι εδώ το θέμα αυτό παραμένει αόριστο. Αν η ιδιοκτησία δεν ανήκει αποκλειστικά και ρητά στο δημόσιο, τότε φοβόμαστε ότι θα βρεθούμε μπροστά στο δυστοπικό σενάριο να αναλάβουν αυτό το έργο μεγάλες πολυεθνικές εταιρείες, πολυεθνικές της πληροφορικής, οι οποίες θα καταλήξουν να έχουν στην κατοχή τους, στα αρχεία τους, πάρα πολλά προσωπικά δεδομένα από κατοίκους της χώρας και αυτό, βεβαίως, θα έχει καταστροφικές συνέπειες.

Στην πρόταση νόμου του ΜέΡΑ25 για την προστασία των πολιτών από την εντεινόμενη οικονομική κρίση, με τις προτάσεις που κάνουμε θεραπεύουμε, μεταξύ άλλων, και το θέμα της ιδιοκτησίας του φορολογικού λογισμικού. Συνεπώς, λοιπόν, θα πρέπει να δοθεί ιδιαίτερη προσοχή στο πεδίο της προστασίας των προσωπικών δεδομένων, για να αποφευχθεί σε κάθε περίπτωση άλλο ένα ακόμη φιάσκο της Κυβέρνησης με τα γνωστά στραβοπατήματα της Υπουργού Παιδείας. Για το λόγο αυτό, λοιπόν, σας καλούμε να συνεργαστείτε στενά με την Αρχή Προστασίας Δεδομένων Προσωπικού Χαρακτήρα, ώστε να θωρακίσετε τα όποια συστήματα από τυχόν διαρροές.

Στο τρίτο κεφάλαιο και στα άρθρα 16 μέχρι και 19, εισάγονται ρυθμίσεις για την ενίσχυση της ψηφιακής διακυβέρνησης και τη διευκόλυνση της ψηφιακής διεπαφής του δημοσίου με πολίτες και επιχειρήσεις. Συγκεκριμένα, συστήνεται υπηρεσία συντονισμού ενιαίας ψηφιακής πύλης στη Γενική Γραμματεία Ψηφιακής Διακυβέρνησης και απλούστευσης διαδικασιών του Υπουργείου Ψηφιακής Διακυβέρνησης, καθιερώνεται το Εθνικό Μητρώο Επικοινωνίας Πολιτών, νομοθετείται η ταυτοποίηση λογαριασμού πληρωμών ibank και ΑΦΜ του δικαιούχου, προωθείται η υποχρεωτική αυτεπάγγελτη αναζήτηση του αποδεικτικού φορολογικής ενημερότητας και η δυνητική αυτεπάγγελτη αναζήτηση βεβαίωσης οφειλής. Αυτές, λοιπόν, οι πρωτοβουλίες κρίνονται θετικές, ωστόσο πάλι ελλοχεύουν οι γνωστοί κίνδυνοι για τα προσωπικά δεδομένα.

Φοβόμαστε ότι συγκεκριμένα, η πρόσβαση των πιστωτικών ιδρυμάτων στα προσωπικά δεδομένα, στα στοιχεία αυτά, σχετίζεται με το σχέδιο «Ηρακλής», αλλά και με τα «αρπακτικά ταμεία», τα funds, τα οποία, ως γνωστόν, ασκούν μεγάλες, ασφυκτικές πιέσεις στους οφειλέτες, μέσω τηλεφωνημάτων, μέσα από εξώδικες προσκλήσεις, μέσα από διαταγές πληρωμής, μέσα από αλληλογραφίες. Μέσα, λοιπόν, στα χρόνια της κρίσης είναι γεγονός ότι πολλοί δανειολήπτες αναγκάστηκαν, από όλες αυτές τις παράνομες ενοχλήσεις, να αλλάξουν στοιχεία επικοινωνίας σε μεγάλο βαθμό, μόνο και μόνο για να αποφύγουν την ασφυκτική πίεση των εισπρακτικών εταιρειών και φοβόμαστε ότι με το νομοσχέδιο, εδώ, σπεύδετε να εξυπηρετήσετε τα funds. Ουσιαστικά, στα ψιλά γράμματα, ο οφειλέτης θα δίνει τη συγκατάθεση και το «αρπακτικό ταμείο», το οποίο θα αγοράζει τα τιτλοποιημένα δάνεια από τις τράπεζες, θα μπορεί με αυτό τον τρόπο να υφαρπάζει τα επικαιροποιημένα στοιχεία επικοινωνίας του.

Με το τέταρτο κεφάλαιο και τα άρθρα 20 μέχρι 24, εισάγονται οργανωτικές διατάξεις για το Υπουργείο Ψηφιακής Διακυβέρνησης και τους εποπτευόμενους φορείς του, ρυθμίζονται ζητήματα σχετικά με το προσωπικό της νέας υπηρεσίας συντονισμού ενιαίας ψηφιακής πύλης και ιδίως, τα προσόντα και καθήκοντα των προϊσταμένων των οργανικών μονάδων της. Συστήνονται, ωστόσο, αρκετές νέες θέσεις προσωπικού χωρίς καμία σαφή και σοβαρή αιτιολογία.

Στο άρθρο 22 παράγραφος 4, δίνεται δυνατότητα πρόσληψης δύο μετακλητών επικοινωνιολόγων ή δημοσιογράφων ή νομικών, όπως αναφέρεται, στο αυτοτελές τμήμα επικοινωνίας και οπτικοακουστικών έργων. Έχετε έρθει, λοιπόν, με μία απαράδεκτη διάταξη του νομοσχεδίου για το επιτελικό κράτος προηγουμένως, την οποία τώρα την τροποποιείτε. Αυτό μιλούσε, πριν, το νομοσχέδιο, για δύο επικοινωνιολόγους ή ένα δημοσιογράφο και ένα νομικό και τώρα αλλάζετε τη σύνθεση, διότι δεν σας βολεύουν προφανώς οι ιδιότητες για τους ημέτερους, που θέλετε με αυτό τον φωτογραφικό τρόπο να προσλάβετε και μάλιστα, χωρίς σαφή αναφορά στην αιτιολογική.

Σε κάθε περίπτωση, όμως, αυτό που σας ρωτάμε είναι αν είθισται να τοποθετούνται μετακλητοί σε αυτοτελή τμήματα Υπουργείων, διότι αυτό το οποίο συνηθίζεται είναι, είτε στο γραφείο του Υπουργού είτε του Γενικού Γραμματέα. Και επιτέλους, πότε θα σταματήσει αυτός ο χορός, αυτό το πάρτι με τους μετακλητούς; Παντού μετακλητοί επί μετακλητών.

Μετά, λοιπόν, από το επιτελικό κράτος και με λιγότερα προσόντα, τους προσλαμβάνετε, αλλά και μεγαλύτερη αμοιβή τους παρέχετε.

Στο άρθρο 21, επίσης, έχουμε ένα ακόμη μετακλητό στο Εθνικό Κέντρο Οπτικοακουστικών Μέσων, στο ΕΚΟΜΕ, με σκοπό, όπως λέτε, να ενισχυθούν οι δράσεις και η λειτουργία του εν λόγω υποστελεχωμένου φορέα. Το ερώτημα είναι, γιατί δεν συστήνετε μία θέση ιδιωτικού δικαίου αορίστου χρόνου, αλλά προσφεύγετε πάλι σε αυτή τη λύση; Ίσως για να διοχετεύσετε και εκεί, μέσω του προέδρου, τους εκλεκτούς σας.

Επίσης, μία επισήμανση που αξίζει να αναφερθεί είναι το τι θα γίνει με την ψηφιοποίηση των εγγράφων, τα οποία τηρούνται στις δημόσιες υπηρεσίες. Στο νομοσχέδιο υπάρχει μεν διάταξη και πρόβλεψη για το από εδώ και πέρα, αλλά για τα όποια στοιχεία και δεδομένα τηρούνται ήδη και υπάρχουν διάσπαρτα σε hard-copy στις διάφορες υπηρεσίες, δεν υπάρχει καμία αναφορά.

Φοβόμαστε, λοιπόν, ότι αυτό το δαιδαλώδες πολύπλοκο έργο της ψηφιοποίησης, θα το αναλάβουν όχι οι εργαζόμενοι που θα απασχολούνται υπό κανονικές εργασιακές συνθήκες, αλλά επωφελούμενοι των κατάπτυστων προγραμμάτων ΟΑΕΔ, οι οποίοι, ως γνωστόν, δεν λογίζονται ως εργαζόμενοι, δεν αμείβονται ως εργαζόμενοι, δεν έχουν ούτε καν συνδικαλιστικά δικαιώματα και δεν μπορούν ούτε καν να παίρνουν άδεια ασθενείας.

Κλείνοντας, λοιπόν, ελπίζουμε μέσα από αυτό το νομοσχέδιο και τα ψιλά γράμματα, το οποίο έχει φαινομενικά, τουλάχιστον, πεδίο συναίνεσης με το σύνολο του πολιτικού συστήματος, να μην έρχεται το Υπουργείο, αυτή τη στιγμή, να εξυπηρετεί την ευρύτερη «τοξική πολιτική» της Κυβέρνησης.

Επί της αρχής, δηλώνουμε, παρών.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με την αγόρευση της Ειδικής Αγορήτριας του ΜέΡΑ25, ολοκληρώθηκαν επί της αρχής οι τοποθετήσεις των Εισηγητών και των Ειδικών Αγορητών των Κομμάτων. Πριν προχωρήσουμε στη συζήτηση και πριν δώσω το λόγο στον Υπουργό, επιτρέψτε μου να διατυπώσω και εγώ μερικές σκέψεις για το νομοσχέδιο.

Κυρίες και κύριοι συνάδελφοι, μία από τις μεγαλύτερες και διαχρονικές πληγές της λειτουργίας του Ελληνικού Κράτους είναι η σχέση της δημόσιας διοίκησης με την κοινωνία. Το τέρας της γραφειοκρατίας, για δεκαετίες βασάνιζε τους πολίτες με τους σωρούς από έγγραφα και πιστοποιητικά που απαιτούνταν για την οποιαδήποτε συναλλαγή και με την δικαιολογημένη ή αδικαιολόγητη καθυστέρηση στην τελική διεκπεραίωση. Όλα αυτά συνεπάγονταν χαμένες εργατοώρες, πέρα από την ψυχική κόπωση, διόγκωση φαινομένων διαφθοράς και αδιαφάνειας, αλλά και ένα εχθρικό προς την επιχειρηματικότητα και τις επενδύσεις περιβάλλον.

Το πρόβλημα παρέμεινε σοβαρό, παρά τις όποιες εκσυγχρονιστικές πρωτοβουλίες είχαν ληφθεί, την ώρα που στο λεγόμενο αναπτυγμένο κόσμο γίνονταν κυριολεκτικά άλματα, μέσω και των πρόσφατων επιτευγμάτων της τεχνολογίας. Δεν επωφεληθήκαμε εγκαίρως από τη συμμετοχή μας στην Ευρωπαϊκή Ένωση, για να συμμετάσχουμε δυναμικά στην ψηφιακή επανάσταση που λάμβανε χώρα αλλού, ακόμη και σε κράτη που σχετικά πρόσφατα θέσπισαν τους κανόνες της ελεύθερης αγοράς, όπως η Εσθονία.

Φαίνεται, όμως, ότι ήρθε το πλήρωμα του χρόνου, να πραγματοποιηθούν και στην Ελλάδα αυτές οι ριζοσπαστικές αλλαγές που τόσο αναμέναμε και μάλιστα, με έναν τρόπο απροσδόκητο. Γιατί μπορεί το αίτημα αυτό να είναι διαχρονικό, αλλά η ανάγκη που επιβάλλουν τα γεγονότα επέφερε την επιτάχυνση της εφαρμογής του ψηφιακού μηχανισμού. Και αυτή η ανάγκη, ήταν η πανδημία και τα μέτρα αντιμετώπισής της, που τελικά επέδρασαν στο να γίνουν σημαντικά βήματα στους μήνες της καραντίνας, όπως η άυλη συνταγογράφηση, η ηλεκτρονική έκδοση υπεύθυνων δηλώσεων και εξουσιοδοτήσεων, αλλά και η αποστολή sms, που χρησιμοποιήθηκαν για την αποτελεσματικότερη διαχείριση της υγειονομικής κρίσης.

Τα όσα έγιναν αυτό το διάστημα είναι ένας άθλος, ένα πραγματικό κase studying, για έναν κρατικό μηχανισμό που δεν μας έχει συνηθίσει σε τέτοιες ευχάριστες εκπλήξεις. Οι αλλαγές αυτές, επεκτείνονται συνεχώς, περιλαμβάνοντας και άλλους τομείς και συναλλαγές, όπως η δυνατότητα ηλεκτρονικής λήψης πιστοποιητικών γεννήσεων, γάμου, βάπτισης, οικογενειακής κατάστασης και μόνιμης κατοικίας.

Θα τολμούσα να πω ότι πρόκειται για μια αθόρυβη επανάσταση, που επιφέρει τη βελτίωση των όρων διαβίωσης των πολιτών και εισαγάγουν την Ελλάδα στο κλαμπ των προηγμένων ψηφιακά κρατών. Δεν είναι άλλωστε τυχαίο ότι οι αλλαγές αυτές επιδοκιμάζονται σχεδόν καθολικά από τη συντριπτική πλειοψηφία των πολιτών, αλλά και ο ίδιος ο αρμόδιος Υπουργός τυγχάνει μεγάλης αποδοχής.

Να θυμάστε μόνο, κ. Υπουργέ, ότι η επιτυχία συχνά συνοδεύεται από φθόνο, σε μία κοινωνία που έχει εθιστεί για δεκαετίες στην μετριοκρατία.

Κυρίες και κύριοι συνάδελφοι, η επιχειρούμενη αλλαγή των σχέσεων του πολίτη με το κράτος, έναν τομέα όπου οι επιδόσεις μας δεν ήταν οι καλύτερες, όχι μόνο μεταξύ των κρατών-μελών της Ε.Ε., αλλά παγκοσμίως, μπορεί να είναι η καλύτερη διαφήμιση για την προσέλκυση ξένων επενδύσεων, που χρειάζεται η ταλαιπωρημένη οικονομία μας.

Στο υπό συζήτηση νομοσχέδιο, υπάρχει και αυτή η διάσταση, η προσπάθεια δημιουργίας ενός ευνοϊκού επενδυτικού περιβάλλοντος, για την προσέλκυση περισσότερων ημεδαπών και αλλοδαπών παραγωγών οπτικοακουστικών έργων. Όπως γίνεται αμέσως κατανοητό, η παραγωγή ταινιών στη χώρα μας, πέρα από το άμεσο οικονομικό όφελος, μπορεί να έχει και πολλαπλάσια υπεραξία, ως διαφημιστικό προϊόν. Όλοι γνωρίζουμε την τεράστια απήχηση που είχε για τον τουρισμό στις δεκαετίες του 60΄ και του 70΄ η προβολή ταινιών, όπως τα κανόνια του Ναβαρόνε, που γυρίστηκαν στη Ρόδο, στην εκλογική περιφέρεια του κ. Υψηλάντη, το 1961. Δυστυχώς, τα γραφειοκρατικά εμπόδια και ένας ιδιότυπος αρτηριοσκληροτισμός, εμπόδισαν στο να καταστεί η χώρα μας κέντρο της διεθνούς κινηματογραφικής δραστηριότητας. Αν δεν κάνω λάθος, από τα τέλη της δεκαετίας του 50΄ μέχρι και σήμερα, έχουν γυριστεί μόλις 12 ξένες ταινίες στη χώρα μας. Όπως έχει γραφεί, ακόμη και παγκόσμιας δημοφιλίας παραγωγές, ελέγχθηκε νωρίτερα, όπως το Game of Thrones, ή το Mamma Mia2, που ενδιαφέρθηκαν να γυριστούν εδώ, απογοητεύτηκαν, λόγω των αντίξοων συνθηκών που αντιμετώπισαν και αποτάθηκαν αλλού.

Δυστυχώς, κυρίες και κύριοι συνάδελφοι, στη χώρα μας, αρκούμαστε, μέχρι τώρα, να καταναλώνουμε μαζικά τις τουρκοσειρές, τα τούρκικα σίριαλ, με τις οποίες επιχειρείται μια επίδειξη ήπιας ισχύος της Τουρκίας και προβολής της ως τουριστικού προορισμού. Ελπίζω, ότι οι νομοθετικές ρυθμίσεις που εισάγονται, να επιλύουν πολλά από τα προβλήματα που στέκονται εμπόδιο στο να ενταχθεί η Ελλάδα στον παγκόσμιο κινηματογραφικό χάρτη, αλλά και να ανοίξουν το δρόμο σε κάθε είδους παραγωγές, που θα συμβάλουν στην οικονομική ανάπτυξη της χώρας. Το βέβαιο είναι πάντως, ότι και η ίδια η κοινωνία ζητά μετά επιτάσεως τις αλλαγές αυτές, όπως και τον ψηφιακό μετασχηματισμό. Γι’ αυτό, κύριε Υπουργέ, ο πήχης της επιτυχίας έχει τεθεί πολύ ψηλά και θα έλεγα, δικαίως.

Τον λόγο έχει ο Υπουργός Ψηφιακής Διακυβέρνησης, κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Κύριε Πρόεδρε, σας ευχαριστώ και για τα θερμά και σοφά σας λόγια, ως προς το κομμάτι των συμβουλών σας. Επιτρέψτε μου, να ξεκινήσω με δύο φιλοσοφικές, κατά τη γνώμη μας, παραδοχές, που πρέπει να γίνουν σε αυτή τη συζήτηση. Η πρώτη είχε να κάνει με το να μπορείς να βελτιώνεσαι και να αυτοβελτιώνεσαι, να αλλάζεις διαρκώς ακόμη και τις δικές σου επιλογές. Αυτό, το κάνουμε σε κάποια εδάφια αυτού του σχεδίου νόμου. Και το κάνουμε, επιτρέψτε μου να πω τη λέξη, αμετανόητα, γιατί κινούμαστε διαρκώς, γιατί η ζωή είναι σαν το ποδήλατο και αν σταματήσεις να κάνεις ποδήλατο, θα πέσεις. Και αυτό το κάνουμε όλοι. Γιατί, επί της ουσίας, ο ν. 4487/2017, άλλαξε με τον ν. 4563/2018. Θα μπορούσε κάποιος κακοπροαίρετος να πει, ότι ο πρώτος νόμος αστόχησε. Εμείς, δεν θα πούμε αυτό, θα πούμε, ότι ο πρώτος νόμος βελτιώθηκε επειδή κρίθηκε στη πράξη, όπως εμείς κρινόμαστε στην πράξη.

Το gov.gr, όταν ξεκίνησε, είχε 501 υπηρεσίες, που είχαν δημιουργηθεί από όλες τις προηγούμενες κυβερνήσεις, σε όλα τα κομμάτια αυτής της αίθουσας. Οι 501 ήταν αυτές που δούλευαν και δούλευαν καλά. Αξιολογήθηκαν από αρμοδίους, αξιολογήθηκαν από τα στελέχη του υπουργείου, στελέχη όπως αυτά που θέλουμε να προσλάβουμε εδώ, επίσης κάθετα και θα σας εξηγήσω γιατί και κρίναμε, ότι αυτές οι 501 υπηρεσίες πρέπει να λειτουργήσουν και να συνεχιστούν. Σήμερα, τρεις μήνες μετά, οι υπηρεσίες είναι 569, έχουν προστεθεί 68 νέες υπηρεσίες και προστίθενται καθημερινά. Ξεκινώ, πηγαίνοντας εκεί αρχικά, χρειάζεται, αυτό κρίναμε, μια νέα διεύθυνση, χρειάζεται μια νέα δομή, για να μπορέσει να συντονίσει όλα τα υπουργεία, γιατί είναι και μια αλλαγή φιλοσοφίας.

Το κάθε υπουργείο, έχει μάθει να βγάζει τις δικές του ψηφιακές υπηρεσίες, σε ένα και μόνο σημείο, στο δικό του site, τη δικιά του πύλη. Το gov.gr, έρχεται αυτό να το αλλάξει. Να πει σε κάθε υπουργείο, ότι θα πρέπει όλα αυτά πλέον, να μπαίνουν σε ένα καινούργιο σημείο. Αυτό θα πρέπει να συντονίζεται. Θα πρέπει οι μηχανικοί του κάθε υπουργείου, οι εταιρείες που είναι ανάδοχοι των έργων, όλοι αυτοί θα πρέπει να συντονίζονται και θα πρέπει να υπάγονται και στα ίδια πρωτόκολλα ασφαλείας. Αυτό κρίναμε, ότι απαιτεί βελτίωση ως προς τον δομή που είχε προβλεφθεί. Φυσικά, θέλουμε να βελτιώνουμε διαρκώς αυτού του τύπου τις δομές και τις διαδικασίες.

Η δεύτερη φιλοσοφική παραδοχή, έχει να κάνει με το πεδίο της ιδεολογικής αντιπαράθεσης και με το πεδίο της σύγκλισης. Για να προοδεύει μια χώρα και να προοδεύει γρήγορα πρέπει να μπορεί ο καθένας από μας να αναγνωρίζει το έργο του άλλου και να το κάνει κάθετα. Αυτό το νομοσχέδιο θα ήταν μια πρώτης τάξεως ευκαιρία για αυτή σύγκλιση. Ο Εισηγητής της Πλειοψηφίας το έπραξε. Είπε, ότι το ΕΚΟΜΕ και ή ίδρυσή του είναι ένα καλό πλαίσιο. Εμείς θέλουμε να το βελτιώσουμε, γιατί κρίθηκε στην πράξη. Εδώ θα μπορούσατε να είχατε συμφωνήσει. Γιατί; Γιατί ερχόμαστε ουσιαστικά και βελτιώνουμε ένα πλαίσιο που κρίνουμε, ότι είναι ευεργετικό για τη χώρα. Είναι άλλη μια χαμένη ευκαιρία πολλών ετών που μπορούσαμε να έχουμε – το ανέφερε ο Πρόεδρος - και δεν την είχαμε.

Υπάρχουν οπτικοακουστικές παραγωγές που γυρίστηκαν σε όλα τα σημεία της χώρας τα προηγούμενα χρόνια. Το «Μαντολίνο του Λοχαγού Κορέλι» στην Κεφαλονιά, το «Μάμα Μία 1» που γυρίστηκε στην Ελλάδα, αλλά δεν γυρίστηκε το 2, επειδή γυρίστηκε στην Κροατία. Γιατί; Γιατί, υπήρχε ένα πλαίσιο, το οποίο δεν ήταν ευεργετικό και έπρεπε να αλλάξει. Αυτό υπηρετούσε η ίδρυση αυτού του οργανισμού και καλώς το υπηρετούσε. Απλώς στο πλαίσιο του 35%, κοιτάζοντας τι κάνουν οι άλλες χώρες και βλέποντας αυτές τις 62 παραγωγές που έχουν ενταχθεί, εκ των οποίων οι 31 είναι ξένες παραγωγές, κρίνουμε και μιλώντας και με τα στούντιο, ότι μπορούμε να κάνουμε κάτι ακόμη καλύτερο. Στο Βέλγιο και στη Ρουμανία, το ποσοστό είναι ακόμη μεγαλύτερο, είναι 45%. Στην Αυστραλία και στη Μάλτα είναι 40%. Στην Ισπανία είναι το σημερινό 35% που εμείς αλλάζουμε. Αν πάτε σε άλλες χώρες, στην Κολομβία είναι 60%, στη Σιγκαπούρη είναι 50%. Η κάθε χώρα προσπαθεί να κάνει το καλύτερο που μπορεί, για να προσελκύσει τέτοιου τύπου παραγωγές.

Οφείλουμε να κάνουμε και εμείς το ίδιο. Η Ελλάδα είναι πράγματι, ένα φυσικό κινηματογραφικό στούντιο και μπορούμε να πετύχουμε ακόμη περισσότερα, γιατί αυτού του τύπου οι παραγωγές αξίζουν πολύ. Έχουν έναν τεράστιο πολλαπλασιαστή, τόσο το να φέρεις μια ξένη παραγωγή, όσο και το να δημιουργήσεις μια δική σου παραγωγή, που θα εξάγεις. Αυτά τα δύο είναι οι στόχοι αυτού του σχεδίου νόμου, ως προς το πρώτο του σκέλος.

Επιτρέψτε μου να πω, ως προς το δεύτερο, ως προς τις δικές μας παραγωγές που πρέπει να εξάγουμε, σε ένα βαθμό αυτό έχει συντελεστεί από παραγωγές τηλεοπτικών καναλιών στο παρελθόν, αλλά την περίοδο της πανδημίας πολύ εξοικειωθήκαμε περισσότερο με τις μεγάλες πλατφόρμες περιεχομένου, όπως το Netflix και εκεί μπορεί να δει κανείς Τούρκικες παραγωγές, μπορεί να δει κανείς Δανέζικες παραγωγές, αλλά δεν μπορεί να δει Ελληνικές παραγωγές. Αυτό είναι κρίμα, γιατί έχουμε πλούτο ανθρώπινου δυναμικού και δυνατοτήτων, για να έχουμε και δικές μας παραγωγές εκεί. Άρα, ο στόχος είναι διπλός.

Ανέφερα τη Δανία και συσχετίζεται λίγο αυτό με την ένταξη της ΕΡΤ στο σχήμα του rebate, γιατί αυτό δεν ίσχυε πριν, η Δανία - όπως μιλάμε για τα ψηφιακά για την Εσθονία - έχει πετύχει κάτι πάρα πολύ σπουδαίο ως προς τις οπτικοακουστικές της παραγωγές, δημιουργώντας ένα οικοσύστημα παραγωγών γύρω από την κρατική της τηλεόραση. Το Borgen, το The Killing, υπάρχουν παραγωγές που πουλάνε, που τις έχουν δει σε όλα τα σημεία του πλανήτη και στη χώρα μας. Από μια πολύ μικρή χώρα, με μία γλώσσα η οποία αν θέλετε, δεν μιλιέται σε πάρα πολλά σημεία της γης κι όμως, το πέτυχαν. Το πέτυχαν, επειδή είχαν ένα κατάλληλο πλαίσιο θεσμικό. Το πέτυχαν, γιατί ανέπτυξαν ένα οικοσύστημα παραγωγών εκεί γύρω από την κρατική τους τηλεόραση.

Σε κάθε περίπτωση, αυτά προσπαθούμε να πετύχουμε. Αλλάζουμε. Εκτός από το rebate που πάει απ’ το 35% στο 40% τα όρια υπαγωγής. Το κατώτατο όριο γίνεται 60.000 € για ντοκιμαντέρ και ταινίες μικρού μήκους από τις 100.000 €. 25.000 € ανά επεισόδιο σειράς μυθοπλασίας και 20.000 ευρώ για το ντοκιμαντέρ κινουμένων σχεδίων, από 30.000 € ανά επεισόδιο.

15.000 € ανά επεισόδιο, στις παραγωγές που έχουν τουλάχιστον 100 επεισόδια για να δώσουμε έμφαση στις μεγάλες παραγωγές. Σε αυτό παίζει ρόλο και η συγκυρία ως προς την επανεκκίνηση της οπτικοακουστικής βιομηχανίας στη χώρα μας και λόγω της πανδημίας.

Και βέβαια, κατώτατο όριο 30.000 € για το ψηφιακό παιχνίδι, από 60.000 ευρώ.

Όλες αυτές είναι βελτιώσεις που πρέπει να γίνουν. Γίνονται κάποιες εννοιολογικές διευκρινίσεις και επεκτάσεις ώστε το πλαίσιο να είναι πιο ξεκάθαρο. Περιλαμβάνουμε ρητά στο καθεστώς ενίσχυσης στην μετά παραγωγή οπτικοακουστικών έργων, το λεγόμενο post production, το οποίο περιλαμβάνει το μοντάζ, την τεχνική επεξεργασία.

Αυξάνουμε το ποσοστό προσμέτρησης της αμοιβής για δικαιώματα σεναρίου και μουσικής. Αλλάζουμε, δηλαδή, την εσωτερική κατανομή της επιδότησης. Επεκτείνουμε το πεδίο εφαρμογής των δικαιούχων ενίσχυσης στις επιχειρήσεις που υλοποιούν επενδυτικό σχέδιο οπτικοακουστικών έργων που πραγματοποιούνται με πρωτοβουλία της ΕΡΤ. Ορίζουμε ότι στο καθεστώς ενίσχυσης δύνανται να υπαχθούν τα οπτικοακουστικά έργα ανεξαρτήτως του τρόπου διανομής τους.

Γίνεται μία σημαντική απλοποίηση ως προς τον τρόπο υπαγωγής στο κίνητρο, αλλάζουμε τις ημερομηνίες, γίνονται μικρότερες, αλλάζουμε τον τρόπο ελέγχου. Εδώ δελεάζομαι να απαντήσω ότι το να μας κατηγορείτε ότι αφήνουμε αυτήν τη διαδικασία στον Πρόεδρο του ΕΚΟΜΕ - που εμείς το κάνουμε αυστηρά για λόγους απλούστευσης - ότι αυτό έχει μια «κρυφή ατζέντα», έχει την ίδια «κρυφή ατζέντα» που έχουμε κρατήσει τον ίδιο πρόεδρο το ΕΚΟΜΕ που είχατε εσείς και το διοικητικό συμβούλιο. Τόσο έντονο κομματικό κριτήριο είχαμε ως προς το πώς αντιληφθήκαμε αυτό, που κρατήσαμε ακριβώς την ίδια διοίκηση. Είναι άλλα τα κίνητρα και άλλα τα κριτήρια, ενώ θα μπορούσαμε να την είχαμε αλλάξει. Επιλέξαμε όμως, ένα παλιό ρητό, το οποίο αναφέρει ότι «δεν μας ενδιαφέρει το χρώμα της γάτας, αλλά μας ενδιαφέρει η γάτα να πιάνει ποντίκια» και αυτό που μας ενδιαφέρει κυρίως, εδώ πέρα, είναι να συμβάλουμε πέρα και πάνω από οτιδήποτε άλλο στην επανεκκίνηση της βιομηχανίας και στην αξιοποίηση μιας μεγάλης ευκαιρίας για τον τόπο ανεξάρτητα από οτιδήποτε άλλο.

Σε ότι αφορά τα ψηφιακά. Εδώ, πρώτον, η άυλη συνταγογράφηση θεσμοθετείται πλέον μόνιμα και μετά τις ΠΝΠ. Υπήρχε αυτή η ιδιαιτερότητα της συγκυρίας, όπου έπρεπε να κινηθούμε πάρα πολύ γρήγορα. Η άυλη συνταγογράφηση αξιολογήθηκε από τους Έλληνες πολίτες όπου 450.000 συμπολίτες μας έχουν εγγραφεί στο σύστημα, 2.000.000 συνταγές έχουν εκδοθεί με αυτόν τον τρόπο. Έχουμε 2.000.000, δηλαδή, συνταγογραφήσεις με άυλο καθεστώς. Μονιμοποιείται. Μονιμοποιείται, γιατί αξιολογήθηκε και κρίθηκε από τον ελληνικό λαό.

Υπάρχει μια δεύτερη διαδικασία για την οποία δεν πρέπει να είμαστε περήφανοι. Η δεύτερη διαδικασία αφορά τα ειδικά αιτήματα του ΕΟΠΥΥ, λογοθεραπείες, εργοθεραπείες. Εκεί αυτό που ζητούσε το ελληνικό κράτος όλα αυτά τα χρόνια, είναι απολύτως παράλογο. Γονείς που τα παιδιά τους κάνουν παρεμβάσεις, κάνουν λογοθεραπείες ή εργοθεραπείες, συχνά τέσσερις την εβδομάδα και παραπάνω, επειδή δεν υπάρχει μητρώο συμβεβλημένων λογοθεραπευτών του ΕΟΠΥΥ, έπρεπε να στέκονται στις ίδιες ουρές ξανά, με τα ίδια χαρτιά, ξανά, για να αποζημιώνονται ενώ έχουν να αντιμετωπίσουν και το ζήτημα εντός της οικογένειας τους. Είναι απαράδεκτο και δεν τιμά κανέναν μας ότι αυτό ισχύει με αυτόν τον τρόπο. Αυτό θα θεραπευτεί εντάσσοντας κατ’ αρχήν τη διαδικασία στο GOV.GR, στην ενιαία ψηφιακή πύλη του δημοσίου. Σε πρώτη φάση την ψηφιοποιούμε. Σε πρώτη φάση δεν απλοποιείται η διαδικασία, γιατί η απλοποίηση θα έπαιρνε περισσότερο χρόνο. Κάνουμε ένα πρώτο βήμα ότι τα ίδια δικαιολογητικά για να προκύπτουν οι αποζημιώσεις λογοθεραπείας και εργοθεραπείας, θα ανεβαίνουν από τους γονείς στην πύλη. Δεν αλλάζει τίποτα σε σχέση με τους χρόνους. Αυτό που ετέθη πριν. Οι χρόνοι θα είναι απολύτως ίδιοι σε σχέση με την αποζημίωση των γονέων. Εκτιμώ ότι θα είναι και καλύτεροι ακριβώς, επειδή όταν μειώνεται η ροή στα γκισέ, απελευθερώνεται προσωπικό για να κατανεμηθεί σε υπηρεσίες που και το ίδιο το προσωπικό θέλει. Άρα, επιταχύνονται οι χρόνοι. Και εδώ αυτή η διαδικασία είναι η πρώτη από πολλές. Όλα τα ειδικά αιτήματα, όλες οι διαδικασίες που ταλαιπωρούν χιλιάδες γονείς καθημερινά, πρέπει να απλοποιηθούν. Είναι αυτονόητο και είναι μια πολύ μεγάλη εκκρεμότητα. Θέτουμε σε λειτουργία ένα μητρώο επικοινωνίας των Ελλήνων πολιτών. Αυτό είναι επειδή επί της ουσίας σήμερα δεν υπάρχει ένα επίσημο μητρώο δηλωμένο με τη διεύθυνση των Ελλήνων πολιτών. Δεν υπάρχει ένα σημείο. Υπάρχει το taxis. Υπάρχουν άλλα σημεία, αλλά χρειάζεται να υπάρχει ένα και μόνο σημείο, φυσικά με τη συγκατάθεση του πολίτη, για να μπορεί ο πολίτης να επικοινωνεί με το κράτος και το κράτος με εκείνον.

Αναφερθήκαμε στα αντίγραφα πτυχίου. Να μπορεί κανείς να παίρνει ένα αντίγραφο πτυχίου ψηφιακά, να μη χρειάζεται να το αποκτήσει έγχαρτο. Θα υπάρχει φυσικά και ο πάπυρος, αλλά να μπορεί κανείς, με αφορμή την όποια αλληλεπίδραση έχει με τον δημόσιο ή με τον ιδιωτικό τομέα, να κάνει χρήση αυτής της υπηρεσίας.

Θεσμοθετούμε την υποχρεωτικότητα, να μη ζητάει το δημόσιο φορολογική ενημερότητα από τις επιχειρήσεις. Μέχρι τον Οκτώβριο αυτό θα πρέπει να έχει ολοκληρωθεί, γιατί, πλέον, αυτή υπηρεσία παρέχεται. Παρέχεται στη Βουλή κατ’ αρχήν, παρέχεται στους δήμους και θα πρέπει όλο το δημόσιο να προσαρμοστεί με αυτή τη δυνατότητα. Άρα, θέτουμε ένα πολύ συγκεκριμένο deadline, μια πολύ συγκεκριμένη ημερομηνία, που αυτό ολοκληρώνεται.

Βέβαια, σε πιο ευαίσθητα θέματα, όσον αφορά τις διατάξεις αναδοχής και υιοθεσίας, προφανώς, δεν αλλάζει τίποτα. Εμείς αναλαμβάνουμε τη διαλειτουργικότητα ως προς αυτό. Θα τοποθετηθεί φυσικά και το Υπουργείο Εργασίας, αλλά δεν αλλάζει ο τρόπος της διαδικασίας. Αλλάζει μόνο η σύνδεση των μητρώων και η απλούστευσή τους, αλλά το πώς θα γίνει αυτό, θα το πει το αρμόδιο Υπουργείο.

Τώρα, σε ότι αφορά τις δομές - επειδή εκεί υπήρχε μία συζήτηση - και την στελέχωση. Όλο αυτό το διάστημα, αυτές οι 68 υπηρεσίες δεν προέκυψαν από εμάς. Εμείς είχαμε τον στρατηγικό σχεδιασμό και μια κεντρική ιδέα. Προέκυψαν από δεκάδες μηχανικούς, εκατοντάδες μηχανικούς, στελέχη του δημοσίου, στελέχη και των συνεργαζόμενων εταιρειών και χρειαζόμαστε περισσότερους από αυτούς. Και όπως είμαστε σε θέση να αναγνωρίσουμε τα καλά και να πούμε ότι το ΕΚΟΜΕ ήταν κάτι καλό, αντίστοιχα, πρέπει να πούμε και τα κακά. Και να πούμε ότι, για παράδειγμα, παραλάβαμε μια διεύθυνση κυβερνοασφάλειας με τέσσερα άτομα. Ε! Δεν φθάνουν. Χρειαζόμαστε περισσότερους. Και πρέπει να μπορούμε και να τους αμείψουμε σωστά. Γιατί υπάρχει και ένα διαφορικό, μια διαφορά, ένα κόστος ευκαιρίας ανάμεσα στο δημόσιο και στον ιδιωτικό τομέα και δυστυχώς, στην πληροφορική, αυτό μεγιστοποιείται. Γιατί στον ιδιωτικό τομέα, οι μισθοί είναι οι καλύτεροι δυνατοί.

Άρα, πρέπει, ταυτόχρονα, να κάνουμε όλα όσα, σωστά λέτε όλες οι πτέρυγες. Προστασία προσωπικών δεδομένων. Να μην υπάρχουν διαρροές ή να ελαχιστοποιούνται. Είχα και έναν δάσκαλο στην ασφάλεια πληροφοριών που έλεγε, ότι η απόλυτη ασφάλεια υπάρχει μόνο στην απόλυτη απομόνωση και αυτό ισχύει είτε στις ψηφιακές είτε στις έγχαρτες διαδικασίες. Αλλά, έστω, ας κάνουμε το καλύτερο που μπορούμε στο μέγιστο δυνατό βαθμό. Χρειαζόμαστε στελέχη για να το κάνουμε αυτό. Χρειαζόμαστε ανθρώπους. Και πρέπει να μπορέσουμε να τους φέρουμε κοντά μας. Γιατί όλα αυτά τα βράδια, ιδιαίτερα κατά τη διάρκεια του lockdown, όπου έβγαιναν υπηρεσίες ακόμη και στις 00.00’ και στη 01.00’ τη νύχτα - ξαναλέω, από τους μηχανικούς - τους ψάχναμε στις διάφορες δομές του δημοσίου. Και εκεί δεν κοιτάξαμε ποτέ τι ψηφίζει κανείς. Δεν κοιτάξαμε ποτέ τι πιστεύει κανείς. Κοιτάξαμε αν ξέρει κώδικα και νομοθεσία και αν έχει μεράκι να ξενυχτήσει και να κάνει τη δουλειά. Και την είχαν. Και απεδείχθη ότι την είχαν, γιατί αυτές οι υπηρεσίες αγκαλιάζονται συνολικά από τον ελληνικό λαό, όλες τους. Και δεν έχουν χρώμα. Δεν έχει χρώμα να μπορείς να βοηθήσεις ένα παιδί που κάνει λογοθεραπεία και τους γονείς του. Δεν έχει χρώμα η άυλη συνταγογράφηση. Έχει ουσία, όμως και πολύ μεγάλη ουσία.

Κλείνω με την εξής σκέψη. Όταν αναλάβαμε όλοι μας τη διοίκηση αυτού του Υπουργείου, ένας παλιός πληροφορικός, άνω των 80 ετών, ιδρυτικό πρόσωπο της αγοράς πληροφορικής στη χώρα μας, είπε ότι δεν έπρεπε να λέγεται Υπουργείο Ψηφιακής Διακυβέρνησης, έπρεπε να λέγεται Υπουργείο των χαμένων ευκαιριών. Γιατί είχαν χαθεί πάρα πολλές ευκαιρίες όλα αυτά τα χρόνια, δεκαετίες, ως προς το πού μπορούσαμε να είχαμε πάει, σε σχέση με το πόσα ταλέντα έχουμε, πόσοι Έλληνες διαπρέπουν παντού, πόσα, πόσα, πόσα. Προσπαθούμε, κάθε μέρα, να το κάνουμε ένα Υπουργείο κερδισμένων ευκαιριών. Δεν έχει γίνει κάποια επανάσταση. Είμαστε στο τέλος της αρχής. Αλλά είμαστε εκεί και θα συνεχίσουμε, για να μπορέσουμε να πετύχουμε μέχρι τέλους.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, είμαι σε θέση να ανακοινώσω τον κατάλογο των φορέων, που θα κληθούν για την δεύτερη συνεδρίαση, μετά από διαβούλευση με τα κόμματα.

Ο κατάλογος έχει ως εξής: Σύνδεσμος Ανεξάρτητων Παραγωγών Οπτικοακουστικού Έργου, Ένωση Σκηνοθετών Παραγωγών Ελληνικού Κινηματογράφου, Ελληνική Ακαδημία Κινηματογράφου, PACT, Ένωση Παραγωγών Οπτικοακουστικών Έργων, Εθνικό Κέντρο Οπτικοακουστικών Μέσων και Επικοινωνίας, Ελληνικό Κέντρο Κινηματογράφου.

Η Ένωση Τεχνικών Ελληνικού Κινηματογράφου και Τηλεόρασης - Οπτικοακουστικός Τομέας. Ο Σύνδεσμος Επιχειρήσεων Πληροφορικών και Επικοινωνίας Ελλάδος. Η Ένωση Τηλεπικοινωνιών Κινητής Τηλεφωνίας. Τέλος, η Αρχή Προστασίας Δεδομένων Προσωπικού Χαρακτήρα.

Τον λόγο έχει η κυρία Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Κύριε Πρόεδρε, θέλω να συγχαρώ τον Υπουργό και τον Υφυπουργό για το έργο που πραγματοποιούν, γιατί, πράγματι, τα πράγματα έχουν αλλάξει. Οι κοινωνικές και πολιτικές πραγματικότητες έχουν αλλάξει, αλλά τους μηχανισμούς τρέχουμε να τους αλλάξουμε τώρα. Δεν έχουν αλλάξει.

Μάλιστα, οι αντιλήψεις που υπήρχαν παλιότερα ήταν επιεικώς περίεργες, διότι, θυμάμαι ότι όταν ανακοίνωσα την εφαρμογή πληροφοριακών συστημάτων στο ΙΚΑ, προκειμένου να μην απευθυνόμαστε στον ιδιωτικό τομέα για τα συνταξιοδοτικά θέματα -μιλάμε για το 1990 - εφημερίδα γνωστή, της τότε αντιπολίτευσης, με τίτλο «ανάλγητη η Υπουργός Υγείας», καθώς ήμουν Υπουργός Υγείας και Ασφαλίσεων, σημείωνε ότι δεν είναι δυνατόν να θέλω να μην προσλαμβάνονται πολίτες στο δημόσιο και να θέλω να τους αντικαταστήσω με μηχανές. Αυτή ήταν η αντίληψη που υπήρχε επί πάρα πολλά χρόνια στη χώρα μας.

Θέλω να σας συγχαρώ για το σχέδιο νόμου, κάνοντας, όμως, δύο παρατηρήσεις. Το άρθρο 23 και το άρθρο 24, κύριε Υπουργέ, το θέμα της ύπαρξης ειδικού μητρώου και εθνικού μητρώου θετών γονέων και υποψηφίων για αναδοχή ή για υιοθεσία δεν είναι πολύ σαφές, όπως παρουσιάζεται στο σχέδιο νόμου. Θεωρώ ότι δεν το έχετε κάνει εσείς, σας το έχουν φέρει από άλλο Υπουργείο. Πρώτον, δεν ξέρω πώς διασφαλίζεται το απόρρητο και ταυτόχρονα, πώς μπορεί να διασφαλιστεί η απαίτηση των παιδιών που υιοθετούνται για γενετική ταυτότητα, το οποίο, υπάρχει σε όλες τις χώρες της Ευρώπης. Γνωρίζω ότι το 2018 πέρασε ένας νόμος από τη Βουλή, τον οποίο, δεν θα τον ψήφιζα ποτέ, με τη θεωρία ότι υπάρχουν παιδιά στα ιδρύματα και αφορά υπάρχουν, επειδή κάποιοι θέλουν παιδιά, ας τα πάρουν αυτοί.

Ο Οργανισμός Ηνωμένων Εθνών, πάνω από μισό αιώνα ενασχόλησης με το ζήτημα αυτό, καθορίζει σαφώς ότι μόνο το συμφέρον των παιδιών έχει σημασία. Ουδείς ενδιαφέρεται για το αν κάποιοι θέλουν να υιοθετήσουν παιδιά ή να είναι ανάδοχοι γονείς. Ουδείς ενδιαφέρεται. Το λέω αυτό, γιατί, παρακολουθώντας - δεν ήμουν Βουλευτής, βέβαια, το 2018 - στο Ελληνικό Κοινοβούλιο αυτά που ελέχθησαν, επιστημονικώς ανατρίχιασα. Από αυτά που έχουν ήδη περάσει και πάνω, στα οποία, βασίζεται το άρθρο 23 και το άρθρο 24. Υπάρχει, λοιπόν, ένα θέμα ασφάλειας. Υπάρχει ένα θέμα, πώς διασφαλίζεται η γνώση των θετών παιδιών ότι είναι υιοθετημένα. Τα κλασικά ελληνικά ιδρύματα επέβαλαν στους γονείς να ενημερώσουν από πολύ μικρή ηλικία, από τα δύο έτη σχεδόν, ότι είναι παιδιά υιοθετημένα, διότι, τα περισσότερα παιδιά το μαθαίνουν και το γνωρίζουν από κάποιους συγγενείς και κάποιους άσχετους και αυτό είναι πολύ τραυματική εμπειρία για τα παιδιά. Τα εννέα στα δέκα εγκαταλείπουν το σπίτι τους.

Κύριε Υπουργέ, δεν είναι θέμα προσφοράς και ζήτησης το ζήτημα αυτό, ούτε, όπως σε ορισμένα Υπουργεία, διοικητικοί υπάλληλοι είναι αυτοί που μπορούν να φτιάχνουν τέτοια νομοθεσία. Ξέρω ότι δεν είναι δική σας ευθύνη, είναι μέσα στον δικό σας νόμο, είναι πολλά τα ερωτηματικά. Εγώ θα σας έλεγα, να αποσύρετε τα δύο άρθρα και η Κυβέρνηση, με σοβαρότητα, παίρνοντας και την παλιά νομοθεσία, να ξεκαθαρίσει τι πρέπει να γίνει πραγματικά. Η υπόθεση είναι καθαρά επιστημονική, δεν μπορούν να την χειρίζονται οποιοιδήποτε και δεν μπορεί να υπάρχει η θεωρία, ότι «Επειδή εγώ θέλω παιδιά, θα κάνω ότι θέλω και παιδιά στα ιδρύματα και θα παίρνω όποια παιδιά θέλω».

Σας κάνω έκκληση, να φύγουν τα άρθρα αυτά και να υπάρξει συνολική νομοθεσία γύρω από την υιοθεσία και γύρω από την αναδοχή, διότι διαφορετικά, τα πράγματα θα «στραβώσουν» πάρα πολύ, σας βεβαιώνω και δεν θα σταματήσει το εμπόριο των παιδιών, για το οποίο όλοι έχουμε γνώση, αλλά να ξέρετε, ότι δεν υπάρχει μεγαλύτερο τραύμα στα παιδιά της εφηβείας, να μαθαίνουν ότι είναι υιοθετημένα, χωρίς να τα έχει κανείς προστατεύσει και ταυτόχρονα, στην αναζήτηση των γονέων, να μην μπορούν να έχουν γενετική ταυτότητα. Γιατί γενετική ταυτότητα; Διότι υπάρχει ένα πλήθος, καταρχήν, κληρονομικών νοσημάτων, για τα οποία πρέπει τα παιδιά να έχουν γνώση όταν ενηλικιωθούν.

Επαναλαμβάνω, ότι λυπάμαι, γιατί το ελληνικό Κοινοβούλιο έκανε απίστευτες προχειρότητες το 2018 για τα θέματα της υιοθεσίας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θέλω να κάνω δύο επισημάνσεις, κύριε Υπουργέ, πολύ σύντομα. Η πρώτη επισήμανση είναι, ότι με το νομοσχέδιο που εισάγετε, επιτελείτε μια ακόμα ομολογία, ότι το Επιτελικό Κράτος, το οποίο με στομφώδη και υπέρμετρα πανηγυρικό τρόπο διακηρύξατε πριν ένα χρόνο σχεδόν, δεν λειτουργεί και χρειάζεται βελτιώσεις. Έρχεστε και τροποποιείτε συνεχώς τις δικές σας διατάξεις, ομολογείτε, ότι το δήθεν Επιτελικό Κράτος δημιούργησε δυσλειτουργικές και πολυδαίδαλες Δομές στα Υπουργεία, προκάλεσε σύγχυση αρμοδιοτήτων των υπηρεσιακών Μονάδων. Ομολογείτε ότι οι Δομές που δημιουργήσατε είναι αναποτελεσματικές και δεν το λέω μόνο εγώ αυτό, στην αιτιολογική έκθεση του νομοσχεδίου σας, στο άρθρο 22, αναφέρεται επί λέξει, ότι «ο στόχος του νομοσχεδίου είναι η αποσαφήνιση αρμοδιοτήτων μεταξύ των Τμημάτων, η μείωση των παρατηρουμένων καθυστερήσεων και η βελτίωση του χρόνου διεκπεραίωσης των οικονομικών διαδικασιών του Υπουργείου».

Θυμάστε, κύριε Υπουργέ, πέρυσι όταν ψηφιζόταν ο νόμος, πριν ένα χρόνο σχεδόν, είχαμε εντοπίσει ακριβώς αυτό το σημείο. Ο υπερσυγκεντρωτισμός και ο υδροκεφαλισμός των Δομών που προέβλεπε ο νόμος σας, θα οδηγούσε σε καθυστερήσεις και αναποτελεσματικότητα. Δυστυχώς επιβεβαιωθήκαμε και έρχεστε μετά από ένα χρόνο να επιχειρήσετε βελτιώσεις και αποσαφηνίσεις. «Αυτοβελτιώνεστε» λέτε, είπατε στην ομιλία σας, καλό είναι να αυτοβελτιώνεται κανείς, αλλά θα μπορούσατε να μας έχετε ακούσει πριν ένα χρόνο, θα μπορούσατε να συνεχίζατε τη δουλειά και τα έργα της δικής μας διακυβέρνησης, θα ήταν προς όφελος σας βεβαίως, θα ήταν προς όφελος και του ελληνικού λαού. Δεν χρειαζόταν να χαθεί ένας χρόνος.

Το δεύτερο θέμα που θέλω να επισημάνω είναι το θέμα του Προσωπικού. Ειδικά για τους μετακλητούς, αυξήσατε τον αριθμό των μετακλητών, μειώσατε τα προσόντα τους, αυξήσατε τις αμοιβές τους, τώρα αυξάνετε τις θέσεις τους ξανά. Εμάς, με τους μισούς σχεδόν μετακλητούς, μάς κατηγορούσατε για δήθεν άλωση του κράτους, εσείς με τους διπλάσιους σχεδόν, τι κάνετε; Είναι ένα ερώτημα. Με το προτεινόμενο σχέδιο νόμου αυξάνετε τις θέσεις μετακλητών και εμπειρογνωμόνων.

Βλέπω εδώ στο σχέδιο νόμου 5 θέσεις εμπειρογνωμόνων με τριετή θητεία και με δυνατότητα ανανέωσης. Αλήθεια, τι χρειάζονται τόσοι εμπειρογνώμονες, 15 θέσεις; Το προσωπικό είναι πολύ, έχετε αυξήσει πάρα πολύ τις οργανικές θέσεις και, μάλιστα, στο ίδιο άρθρο, στο άρθρο 21, προβλέπονται 26 θέσεις στη Γενική Γραμματεία Τηλεπικοινωνιών και Ταχυδρομείων, επιπλέον, 26 θέσεις και επιπλέον, 19 θέσεις στην Υπηρεσία Συντονισμού Ενιαίας Ψηφιακής Πύλης, που οι περισσότεροι είναι πληροφορικάριοι.

Επίσης, προβλέπεται και αύξηση των θέσεων των μετακλητών συνεργατών σας. Με το προτεινόμενο σχέδιο, λοιπόν, αυξάνετε τις θέσεις αυτές και κατά παρέκκλιση των κειμένων διατάξεων. Είναι κανόνας, πλέον, αυτό για την Κυβέρνησή σας και δημιουργείτε ένα στρατό, που μακάρι να παράγει έργο προς όφελος του ελληνικού λαού και για να μειωθεί κάπως και το κόστος. Πολύ φοβάμαι, όμως, ότι πριν λήξει η κυβερνητική θητεία σας, θα χρειαστεί να τροποποιήσετε ξανά τις διατάξεις και να τις αποσαφηνίσετε.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Να ανακοινώσω ότι προστίθενται στην ακρόαση φορέων δύο ακόμη φορείς, ο Σύνδεσμος Κοινωνικών Λειτουργών Ελλάδας και η Ελληνική Ένωση Κινουμένων Σχεδίων.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Είναι αναμφίβολα ότι αυτό που συντελείται εδώ και ένα χρόνο στο Υπουργείο Ψηφιακής Διακυβέρνησης είναι κάτι, που, όπως πολύ εύστοχα ανέφερε ο Υπουργός, θα έπρεπε να λέγεται «Υπουργείο χαμένων ευκαιριών».

Νομίζω ότι κατά τούτο η σημαντική προσπάθεια που καταβάλλει η Κυβέρνηση στον τομέα αυτό και κυρίως διά του Υπουργού αυτού, πρέπει να υποστηριχθεί - και είναι ευθύνη όλων των συναρμόδιων φορέων - λειτουργικά από όλους αυτούς, οι οποίοι έχουν να κάνουν με την υπόθεση της ψηφιακής διακυβέρνησης. Όλοι αυτοί φυσικά είναι η Δημόσια Διοίκηση, η οποία, δυστυχώς - αισθάνομαι και πρέπει να το πω αυτό - δεν μπορεί να συγχρονίσει το βήμα της με τη σημαντική επαναστατική προσπάθεια, η οποία συντελείται.

Θέλω να πω ένα παράδειγμα και μια εμπειρία, την οποία το τελευταίο χρονικό διάστημα εισπράττω ως Βουλευτής της Ελληνικής Περιφέρειας και πολλοί συνάδελφοι πιστεύω εξ ημών το εισπράττουν. Ο τοπικός ΕΦΚΑ, κύριε Υπουργέ, της Σπάρτης, στους διαδρόμους του αυτή τη στιγμή έχει δεμένες σακούλες των σκουπιδιών, οι οποίες είναι γεμάτες από τα έγγραφα του πρώην ΟΓΑ, συντάξεις χηρείας, εκδόσεις συντάξεων και όλα τα συμπαρομαρτούντα. Δεμένες, προσπαθούν οι 3 - 4 υπάλληλοι, οι οποίοι υπάρχουν εκεί, διότι πολλοί εξ αυτών έχουν ειδικού σκοπού επικαλούμενοι και με το δικό τους και νομίμως την πανδημία και δεν μπορούν να ανταπεξέλθουν. Είναι γύρω στις 1.640, αν θυμάμαι καλά, αιτήσεις συντάξεων χηρείας και άλλα σχετικά.

Πόσο δουλεύουν αυτά όλα αυτά, τα οποία έχουν γίνει και οι κατευθύνσεις στις οποίες έχετε δώσει;

Πιστεύω ότι στο προσωπικό της Δημόσιας Διοίκησης - αισθάνομαι ότι η υπάρχουσα γενιά έχει χάσει σε ένα μέρος το τρένο - πρέπει να υπάρξει ένας γενικός συντονισμός όλων αυτών των ανθρώπων, οι οποίοι καλούνται να εφαρμόσουν αυτά που πολύ σωστά εσείς δίνετε ως κατευθύνσεις.

Μια σημαντική υπόθεση, θεωρώ ότι πρέπει να είναι ένα ειδικό μάθημα, όχι το πληροφοριακό μάθημα που υπάρχει στα σχολεία, αλλά ένα ειδικό μάθημα, η πληροφορική στο Δημόσιο. Τα μικρά παιδιά πρέπει να βοηθούν, πλέον, τους γονείς ή τους παππούδες στην υποβολή όλων αυτών των στοιχείων, που μπορούν ψηφιακά να έχουν μία καλύτερη και γρηγορότερη διακίνηση ως αιτήματα.

Είπατε προηγουμένως για τα προβλήματα που υπάρχουν στον ΕΟΠΠΥ. Θα ήθελα να μου πείτε λίγο πιο αναλυτικά, πώς θα γίνει αυτό, ούτως ώστε να συγχρονιστούν οι χρόνοι καθυστερήσεων, όπως στα δυσλεκτικά παιδιά και όλα αυτά, τα οποία συναντούμε συνέχεια στο γραφείο μας;

Θέλω να κλείσω με το ζήτημα της κινηματογραφικής βιομηχανίας. Ούτε Χόλυγουντ μπορούμε να γίνουμε ούτε Μπόλιγουντ μπορούμε να γίνουμε. Όμως, αυτός ο τόπος, στις απαρχές της δεκαετίας του 50 και του 60, είχε περιπτώσεις, όπως πολύ σωστά ελέχθησαν προηγουμένως, που δείχνει ότι μπορούν να περπατήσουν διάφορα πράγματα. Βέβαια, τότε το ελληνικό τοπίο ήτο πιο παρθένο, θα έλεγα πολύ πιο παρθένο, από αυτό που υπάρχει σήμερα. Δεν είμαστε στην εποχή των «Κανονιών του Ναβαρόνε» ή του «Ζορμπά», αλλά εν πάση περιπτώσει, υπάρχουν περιοχές που, επί παραδείγματι, ο ποιοτικός λεγόμενος, κατά την άποψή μου και ο εμπορικός κινηματογράφος, έχει πολλά πράγματα να επιδείξει. Ο ποιοτικός, όπως του Θόδωρου Αγγελόπουλου στις Πρέσπες ή στην Φλώρινα, έχει να επιδείξει πολλά. Εκεί, θέλει μια διαφορετική θέαση και με πολύ ενδιαφέρον θα ακούσουμε τους αρμόδιους φορείς, να μας πουν πολλά πράγματα. Όπως θα γνωρίζετε, ο χώρος του ελληνικού κινηματογράφου κατασπαράσσετε, ένθεν κακείθεν, από διάφορες καταστάσεις.

Πιστεύω, ότι μπορείτε εσείς με κάποια συγκεκριμένη γραμμή, να αρμόσετε τα διεστώτα. Επαναλαμβάνω, ότι είναι σημαντική πρόκληση, όχι μόνο όλα αυτά τα οποία είπατε με ποσοστά που δουλεύουν, αλλά είναι σημαντική πρόκληση αυτά να περάσουν μέσα στο σώμα, θα έλεγα το πολύπαθο σώμα της δημόσιας διοίκησης, ούτως ώστε, σε λίγο χρονικό διάστημα, ταχύτερα, να γίνουν πραγματικότητα, επ΄ ωφελεία του Έλληνα πολίτη και της δημόσιας διοίκησης. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Και τώρα η συνεδρίαση μας θα κλείσει, με την τοποθέτηση του Υφυπουργού Ψηφιακής Διακυβέρνησης, του κυρίου Γεώργιου Γεωργαντά. Κύριε Υπουργέ έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ(Υφυπουργός Ψηφιακής Διακυβέρνησης):** Κύριοι συνάδελφοι, όλη η πολιτική ηγεσία του Υπουργείου, μάλλον όχι όλοι, οι τρεις Υπουργοί και ο ένας Γενικός Γραμματέας, βρισκόμαστε σήμερα εδώ παρόντες, μετά την υγειονομική κρίση και ξέρετε, περιμέναμε από μέρος των πολιτικών δυνάμεων, που είναι λογικό να αντιπολιτεύεται το έργο της κυβερνήσεως, να αναγνωρίσει κάτι πολύ σημαντικό που έγινε από το Υπουργείο μας. Κάτι πολύ σημαντικό που έγινε από το Ελληνικό Κράτος, όχι από το Υπουργείο. Γιατί ξέρετε, ο ψηφιακός μετασχηματισμός, αποτελεί ένα εθνικό στοίχημα. Είναι στοίχημα όλων μας. Είναι άσχετο από το ότι αυτή τη στιγμή τυγχάνει να υπηρετούμε εμείς αυτό το Υπουργείο και αυτή η κυβέρνηση να έχει βάλει πολύ ψηλά προτεραιότητα, ότι πρέπει πραγματικά να κάνουμε τα πάντα, για να επιτύχουμε αυτό το ψηφιακό μετασχηματισμό.

Αντί αυτών, άκουσα, ευτυχώς λίγες, μίζερες φωνές, οι οποίες μιλάνε για κάποιους μετακλητούς και για μια επιπλέον δομή. Ξεχνάει ο συνάδελφος που αναφέρθηκε σε αυτά τα δύο, ότι το Υπουργείο Ψηφιακής Διακυβέρνησης δεν είναι το Υπουργείο Ψηφιακής Πολιτικής, το οποίο υπήρχε στην προηγούμενη κυβέρνηση. Είναι ένας πολύ μεγαλύτερος όγκος αρμοδιοτήτων από άλλα υπουργεία, είναι νέοι φορείς, νέα νομικά πρόσωπα, τα οποία βρίσκονται πλέον στην αρμοδιότητα του Υπουργείου μας. Και πολύ σωστά, γιατί μόνο έτσι μπορέσαμε και έχουμε τις διαλειτουργικότητες, οι οποίες απαιτούνταν και τα αποτελέσματα, τα οποία χρειαζόταν να έχουμε, για να μπορέσουμε να δείτε το αποτέλεσμα, το οποίο, νομίζω, όλος ο ελληνικός λαός το αισθάνθηκε.

Η αλήθεια είναι, ότι οι πολιτικές δυνάμεις, τουλάχιστον στο επίπεδο των Εισηγητών, αγκάλιασαν, άλλες άμεσα και άλλες έμμεσα, το αποτέλεσμα αυτής της προσπάθειας. Και αυτό είναι το παρήγορο σήμερα. Και πραγματικά χαιρετίζω αυτήν την αποδοχή. Ξέρετε γιατί; Ούτως η άλλως, καταλαβαίνουμε όλοι, ότι για πρώτη φορά το κράτος προσπαθεί να αλλάξει. Το δημόσιο προσπαθεί να αλλάξει. Η ικανοποίηση για μας, είναι το τηλεφώνημα από τον μετανάστη από τη Γερμανία, που μας είπε ότι ενώ ήθελε δύο εργάσιμες ημέρες να πάει σε ένα προξενείο, για να κάνει μια εξουσιοδότηση, το προξενείο ήταν 300 χιλιόμετρα μακριά, έπρεπε να χάσει τη δουλειά του. Τώρα την κάνει από το Gov.gr. Μπαίνει, την κάνει και τη στέλνει σε όποια υπηρεσία θέλει στη χώρα. Αυτό, όταν σου το λέει κάποιος ο οποίος παιδεύεται, γιατί το κράτος το ελληνικό, τους Έλληνες που βρίσκονται εδώ δεν κοίταζε ποτέ και τώρα προσπαθεί να εξυπηρετήσει και αυτούς που βρίσκονται στο εξωτερικό ή που βρίσκονται σε όποια δεινή θέση.

Ξέρετε ο ψηφιακός μετασχηματισμός θα βοηθήσει ακριβώς και αυτούς που ήταν αποκλεισμένοι. Δίνει μια ευκαιρία, μια καινούργια ευκαιρία, όποιοι ήταν αποκλεισμένοι από την πρόσβαση στο δημόσιο, όποιοι είχαν μία αναπηρία και δεν μπορούσαν να βρεθούν στα γκισέ του δημοσίου και να εξυπηρετηθούν, πλέον να εξυπηρετηθούν από τον ηλεκτρονικό υπολογιστή του σπιτιού τους και από το τηλέφωνό τους.

Είναι μια μεγάλη προσπάθεια. Ξέρετε τι θέλουμε μέσα από αυτήν την προσπάθεια, που είναι προσπάθεια όλης της χώρας; Δημιουργικές προτάσεις, καινοτόμες σκέψεις και εμείς να δείτε ότι θα τις συνδυάσουμε, θα τις δώσουμε στο επιτελείο των μηχανικών, των πληροφορικάριων, οι οποίοι πραγματικά, όπως είπε ο Υπουργός, δούλεψαν πολύ συστηματικά, πολύ έντονα, αλλά με ένα όραμα όλο αυτό το διάστημα. Έφεραν αποτελέσματα συγκεκριμένα και θα φέρνουν συνεχώς. Είναι μια ευκαιρία σ΄ αυτό το Υπουργείο, σ΄ αυτή την προσπάθεια, να αφήσουμε ένα αποτέλεσμα για την όποια επόμενη κυβέρνηση. Είναι ένα αποτύπωμα που θα αφήσουμε στην πορεία, στην υποχρεωτική πορεία της χώρας προς την τεχνολογία.

Ξέρετε το τρένο έχει ξεκινήσει χωρίς εμάς. Προσπαθούμε να ανέβουμε. Κάναμε μια μεγάλη προσπάθεια γι’ αυτό και μέσα σε αυτό το πλαίσιο της συναίνεσης και ακούγοντας όλες τις παρατηρήσεις. Ναι, τα άρθρα που αναφέρατε, κυρία Υπουργέ, τα άρθρα που αναφέρατε, κ. Κάτση, θα τα εξετάσουμε. Εμείς καλύπτουμε το τεχνικό σκέλος, όπως καταλαβαίνετε.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Να τα αποσύρετε.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Εμείς καλύπτουμε το τεχνικό σκέλος. Υπάρχει αρμόδιο Υπουργείο, το οποίο θα τοποθετηθεί, αλλά σας λέμε από τώρα ότι, βεβαίως, θα δούμε ακριβώς ό,τι πρέπει να δούμε, γιατί σ΄ αυτό το πολύ ευαίσθητο θέμα θέλουμε να είναι απολύτως ξεκάθαρη η νομοθετική παρέμβαση, η οποία γίνεται. Απολύτως ξεκάθαρη. Θα το συζητήσουμε. Έχουμε τρεις συνεδριάσεις για να το κάνουμε, απλά σας λέμε ότι βεβαίως και θα το δούμε. Δεν μπορεί σε ένα τέτοιο ευαίσθητο θέμα να μένει οποιαδήποτε σκιά.

Κλείνοντας ήθελα να πω το εξής. Είμαστε εδώ και θα είμαστε και με τον κώδικα ψηφιακής διακυβέρνησης, που θα έρθει το επόμενο διάστημα, σε μια μεγάλη προσπάθεια, η οποία αλλάζει τον τρόπο λειτουργίας όλου του δημοσίου. Αν δεν αλλάξει το δημόσιο, δεν θα αλλάξουν οι ζωές μας, δεν θα έχει ελπίδα η χώρα μας. Είμαστε, λοιπόν, εδώ για να ακούσουμε πραγματικά μέσα από παραγωγικές συζητήσεις που θα γίνονται είτε στις Επιτροπές είτε και με όποιον άλλο τρόπο επιλέξετε, όλες οι πολιτικές δυνάμεις, να συνθέσουμε για να προχωρήσουμε μαζί σε αυτό που είναι αναγκαιότητα πραγματικά για τη χώρα.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Υπουργέ, αν μου επιτρέπετε, γιατί τοποθετήθηκε η κυρία Γιαννάκου και χαιρετίζω την τοποθέτηση της κυρίας Γιαννάκου, με την έννοια ότι είναι κάτι πολύ σοβαρό αυτό το οποίο έθιξα στην πρώτη μου ομιλία.

Προσέξτε σ΄ αυτό που αναφερόμαστε, μην κρυφτείτε, στα άρθρα 23 και 24, πίσω από το γεγονός ότι η ΗΔΙΚΑ πλέον έχει περάσει στην αρμοδιότητα του δικού σας Υπουργείου, αλλά μπείτε στην ουσία.

Λέει η διάταξη και τη διάβασα αυτολεξεί ότι, επί της ουσίας καθορίζεται η διαδικασία, με κοινή υπουργική απόφαση του Υπουργείου Ψηφιακής Διακυβέρνησης, του δικού σας Υπουργείου, η διαδικασία, οι αρμόδιοι φορείς, η χρονική διάρκεια και κάθε σχετικό θέμα που αφορά τη σύνδεση ανηλίκων που είναι εγγεγραμμένοι στο Εθνικό Μητρώο Ανηλίκων, το οποίο με το νόμο του ΣΥΡΙΖΑ γινόταν ψηφιακά. Άρα, επί της ουσίας εδώ πέρα είναι by pass για να περάσετε και να αλλάξετε εντελώς τη διαδικασία. Αυτό, λοιπόν, κ. Υπουργέ για να το δείτε, επί της ουσίας, πρέπει να έλθει από το αρμόδιο Υπουργείο, όχι από σας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Θα το δουν και θα επανέλθουμε, κ. Κάτση.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Γι’ αυτό σας λέω αποσύρετέ το. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η πρώτη συνεδρίαση της Επιτροπής Δημόσιας Διοίκησης, Δημόσιας Τάξης και Δικαιοσύνης, με αντικείμενο εργασιών την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Επαναλαμβάνουμε τις εργασίες της Επιτροπής, την Τρίτη 7 Ιουλίου στις 13.00, με την ακρόαση των φορέων.

Στο σημείο αυτό γίνεται η γ’ ανάγνωση των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Κοτρωνιάς Γεώργιος, Κωνσταντινίδης Ευστάθιος, Μάνη – Παπαδημητρίου Άννα, Ταγαράς Νικόλαος, Υψηλάντης Βασίλειος – Νικόλαος, Χιονίδης Σάββας, Κασιμάτη Νίνα, Γεροβασίλη Όλγα, Γιαννούλης Χρήστος, Κάτσης Μάριος, Ραγκούσης Ιωάννης, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Κωνσταντόπουλος Δημήτριος, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

Τέλος και περί ώρα 20.25΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΣΟΦΙΑ ΒΟΥΛΤΕΨΗ**